qundao/data-zh-poetry huggingface dataset:
寄題呂常山平章錦繡香中
作者：方回
朝代：宋

修善過如修亭館，種德高於種花木。
四時芳菲人不知，蜂猶有鼻蝶有目。
公心一寸春萬宇，好事如麻不計斛。
將相富貴世不少，鐘鳴夜行鼎折足。
我公之遊追張良，我公之隠勝梅福。
猶憶妙年伐鬼國，二師擊宛騎斬郁。
獨樂先生五畝園，大庇寒士萬間屋。
圖形已上功臣閣，投老未數王官谷。
千葩萬卉春晝長，范蠡西施著膏沐。
錦天繡地香中醉，漢相政窘千金牘。
一品閒身釋衮衣，萬古芳名垂汗竹。
紅霞蒸處幾東風，會見瑶池三度熟。
寄題婺源戴氏蒼山歌
作者：方回
朝代：宋

大蒼山，小蒼山，有若醉翁亭外滁山環。
萬梅萬竹萬松柏，萬巖萬壑超人寰。
河洛以來萬萬卷，上至姚姒下孔顔。
蠅頭細字藏數世，晁張韓柳筆追還。
三道八韻果何用，時文之學久已刪。
星源幸有此一老，妙齡早悟向上關。
明年古希滿七十，不知京洛有塵闤。
花間自與鶑蝶賞，果熟朝共猿猱攀。
文人才士過從每樽酒，樵夫牧子亦許荆同班。
海內一統三十載，書文車軌過荆蠻。
捐軒棄冕考槃磵，清朝乃容此士閒。
神仙窟宅何可到，蓬萊弱水隔險艱。
安得插翅一飛往，穿深憩密弄潺湲。
王摩詰心似可擬，陶淵明徑焉能扳。
既而思之各有分，命所當得天不慳。
大蒼山，小蒼山，此非百頃之家不能辦，遊人未易窺豹斑。
題詩寄往聊想像，我有把茅獨蝸跧。
寄題婺源程氏得寓亭
作者：方回
朝代：宋

今醉翁遨古醉鄉，斯亭有路到羲皇。
九流人品杯中物，萬卷家書膝上郎。
山意相迎隨步好，花陰獨立滿身香。
臨風詩思誰能畫，想見津津喜色黄。
寄題張受益會清堂
作者：方回
朝代：宋

伏生年九十，腹貯秦坑書。
終童年十八，手擲漢關繻。
一老一妙年，智勇夫何如。
兩皆濟南人，稟受風氣殊。
乾坤妙融結，山水清有餘。
鍾賢代不乏，一變可魯儒。
吾友子張子，世於此焉居。
烏哺奉甘旨，鵷行贊都俞。
將指許假道，榮哉兼熊魚。
甲此一都會，築堂冠蓋趨。
萬象納戶牖，八荒來庭除。
陽丘古邑南，均是宅一區。
粗中必有精，所見獨異諸。
人見花與竹，我見皆道腴。
彝鼎日玩弄，簡冊日卷舒。
拔出形器上，漉水月本無。
譬若椰子腹，中有萬卷儲。
何必西域賈，剖股藏明珠。
矢詩說解悟，指天撮空虛。
何如登君堂，嘯傲傾觴壺。
寄題德清周氏牡丹花臺
作者：方回
朝代：宋

百品千株養牡丹，遠同京洛近新安。
種非富貴不能種，看到子孫方是看。
麟脯瓊漿金鑿落，蛾眉翠袖玉闌干。
天香易賦難陪席，政恐詩翁骨相寒。
寄題感應夫人廟
作者：方回
朝代：宋

觀世音化馬郎婦，西王母嘲方朔兒。
乾坤大幻萬千變，□我敬之而遠之。
寄題暢上人文溪別業詩
作者：方回
朝代：宋

愛僧予尤愛詩僧，千偈萬頌傳五燈。
寒山拾得兩奇絕，妙壓神秀盧慧能。
四明北郭四十里，文溪之名四海稱。
文溪上人貌古怪，吟壇突兀高千層。
我雖未到燕坐處，想見蘚薜樅行藤。
上之所陟聳樓閣，星辰日月危欄凭。
下之所種足鋤耒，芋菔黍粱滿甑蒸。
有時挑包大都會，省臺貴顯皆其朋。
紫陽山叟年八十，吟號夜蛬書秋蠅。
厥今流俗所不齒，獨肯惠顧談上乘。
門前車馬熱如火，兀坐相對森寒冰。
氣臭吻合風味似，萬里可並橫坐肱。
文溪文溪有別業，松陰百穀禾千塍。
何當插翅渡潮海，月門吾敲堂吾陞。
春華櫻李杏桃藥，夏果榛椇蓮藕菱。
西風九日東籬菊，十月早梅霜霰凝。
短才題詠匪騷雅，有愧蹇羌慚觀興。
公詩自是第一等，紙上龍變青雲蒸。
文溪有集定脫稿，庶越韓門島可澄。
老夫所作豈敢並，鵰鶚風前跧凍鷹。
誰歟作記已六載，敢不服膺今戴憑。
寄題曹氏居竹
作者：方回
朝代：宋

維古修竹鄉，君子世此居。
厥壤既宜竹，種竹環其廬。
根不取馬箠，笋不供盤蔬。
永保歲寒盟，子孫樂只且。
老夫何當曳長裾，一窺旌節舊門閭。
華亭豈羨揚州鶴，松江自足馮驩魚。
田園伏臘頗有餘，竹中明燈夜讀書。
寄題朱信州自閑堂
作者：方回
朝代：宋

吾師魏華父，庵以自爲名。
自庵有類稿，其文世盛行。
吾友陳壽夫，堂以自爲號。
謂予可言詩，玉成有大造。
上饒朱使君，燕居題自閑。
此自指何處，專指方寸間。
閑眠與閑防，暇字匪二義。
自防乃自暇，只是一箇自。
子思慎其獨，使君資之深。
自身閑不難，先當閑自心。
寄題松江下砂唐氏竹友
作者：方回
朝代：宋

趙子昂書今第一，竹友二字大踰尺。
結交此君者爲誰，松江其家吾未識。
想見彷彿如渭川，千畝比封環乃宅。
根竹可曾掘作鞭，笋出不忍煮爲食。
青琅玕棲紫鳳凰，可待九成擊夔石。
老夫客居杭州城，一葦可航不三日。
不問主人即直造，誰知亦復有此癖。
夢到霜松雪梅邊，龜殻踞兮蛤蜊食。
取此三友并友之，月明半夜吹長笛。
寄題桐君祠
作者：方回
朝代：宋

問姓云何但指桐，桐孫終古與無窮。
遥知學出神農氏，獨欠書傳太史公。
可用有名留世上，定應不死在山中。
休官老守慚高致，政恐猶難立下風。
寄題汪君秀山高處
作者：方回
朝代：宋

秀山高處我未到，想見斯人獨嘯歌。
靜賞奇雲臨翠巘，醉吞朗月上銀河。
異香染筆花間寫，清影摇衣竹裏過。
愧無健句凌空闊，奈此天邊絕景何。
寄題汪稱隠海陽船亭
作者：方回
朝代：宋

望之有若船，其實止一亭。
世情作風濤，平地有滄溟。
中裁宮室製，外肖舳艫形。
片帆可萬里，眇視蛟龍腥。
吾友汪定翁，積世家海寧。
海寧亦海陽，難考山海經。
季子棟此宇，世皆稱寧馨。
乘桴否運革，作楫良辰丁。
漳饒兩分教，奕葉家氈青。
記者弘齋老，文辭摇斗星。
不慕蓬萊島，不求楚江萍。
野水無人渡，何時一揚舲。
寄題沈可久雪村
作者：方回
朝代：宋

吾聞昔人善賦梅，嘗是夢中見春來。
前村深雪天未曉，焉知昨夜一枝開。
江村一雪復一雪，三白豐年與玉屑。
多事詩人要閒管，想像高唐寫奇絕。
真曾質明杖屨無，前隨牧童後樵夫。
暗香何處費摸索，寒生吟癖浩然馿。
平生我有脊梁鐵，明年八十凍不折。
卿用卿法自雪村，橫斜獨玩書窗月。
寄題濟南蔣氏務本堂
作者：方回
朝代：宋

人生真樂在田廬，幾頃膏腴幾卷書。
遴選友朋研簡冊，撫存僮僕課犁耡。
紫荆一樹永無恙，丹桂五枝應有餘。
孝弟儉勤植根柢，時聞佳氣又充閭。
寄題畢氏鯉潭壽藏
作者：方回
朝代：宋

陰德蒙泉日夜流，使君鄉社號千秋。
方聞壽倒三松詠，遽作身隨一鍤謀。
誰謂滕公居此室，何云文子樂斯丘。
穴中得石如金槊，定有人封萬戶侯。
寄題趙高士委順山房
作者：方回
朝代：宋

紅塵回首即蓬萊，辛苦龍門枉曝鰓。
道與時行誰不願，心爲形役自堪哀。
閒觀劉項臨棋局，笑挹羲農入酒杯。
欲乞長年仗青鳥，三危天遠肯重來。
寄題陳公輔聽雨軒
作者：方回
朝代：宋

知時潤物最關心，不作珠簾暮捲吟。
龍過驚迴欹枕夢，簷聲點點是商霖。
寄題雲屋趙資敬啟蒙亭風雩亭二首·其一
作者：方回
朝代：宋

坤三變艮山，天一生坎泉。
注谷未浩浩，滴石初涓涓。
君子觀厥象，有若童穉然。
更歷幾險阻，然後爲巨川。
始教及齠齔，成功從心年。
夫人可爲聖，往聖敢自專。
果行誓必往，江海迷泝沿。
育德滋無窮，晝夜鳴潺湲。
雲屋有遺老，鑿渠玩清漣。
時時汎羽觴，坐致蘭亭賢。
曷時亦酌我，同賦臨流篇。
寄題雲屋趙資敬啟蒙亭風雩亭二首·其二
作者：方回
朝代：宋

昔人築雩壇，群巫此歌舞。
驕陽煽藴隆，吁嘆以降雨。
良辰歲時和，遺迹林壑古。
枯枿換槁葉，芳荑抽宿莽。
徜徉沂水上，童冠七或五。
春袖風乎茲，繢繡無火黼。
千載想佳人，不仕東國魯。
異彼三子撰，聖師獨予取。
吾友趙隠君，笑唾卿相組。
猿鳥聽新詠，點瑟時一鼓。
漢歌曾罔聞，楚臺未渠數。
泠泠列禦寇，肯爾噲等伍。
寄題馮君寧國夢堂
作者：方回
朝代：宋

六如第一伽陀字，堂扁剩傳彈鋏馮。
肖象謂當求傅弼，傷麟無復見姬公。
發棺義已參坡老，札闥嘲猶憶醉翁。
栩栩侯王熱人眼，渠知身落大槐宮。
寄题九华苏君明甫梦牛亭
作者：方回
朝代：宋

融融洩洩非烟雾，金门玉堂严陛枑。
上帝高居朝百灵，神人真官俨无数。
九华种德萱堂仙，许傍红云听韶頀。
琼林宴罢偃霓旌，诏赐麒麟引归路。
似牛非牛斯何祥，梦觉生此玉树郎。
渥洼汗马实非马，洛洞髯珠谁谓羊。
天上真龙世莫测，例晦头角韬晶光。
梦中之牛颇类此，岂果噉刍甘服箱。
忠臣事君比蝼蚁，慈父爱子号豚犬。
鸠雎夫妇雁兄弟，託物取象意微婉。
冉耕伯牛司马牛，大贤名字何赫烜。
得非此母奇此儿，他年负重能致远。
绣舆羽卫归蓬莱，奇征异兆犹昭回。
作亭大刻梦牛记，银黄上冢兼荣哀。
函关道士驾西迈，万岁树精焉在哉。
邂逅便当知止足，拽转鼻头归去来。
寄题云屋赵资敬启蒙亭风雩亭二首·其一
作者：方回
朝代：宋

坤三变艮山，天一生坎泉。
注谷未浩浩，滴石初涓涓。
君子观厥象，有若童穉然。
更历几险阻，然后为巨川。
始教及龆龀，成功从心年。
夫人可为圣，往圣敢自专。
果行誓必往，江海迷泝沿。
育德滋无穷，昼夜鸣潺湲。
云屋有遗老，凿渠玩清涟。
时时泛羽觞，坐致兰亭贤。
曷时亦酌我，同赋临流篇。
寄题云屋赵资敬启蒙亭风雩亭二首·其二
作者：方回
朝代：宋

昔人筑雩坛，群巫此歌舞。
骄阳煽藴隆，吁嘆以降雨。
良辰岁时和，遗迹林壑古。
枯枿换槁叶，芳荑抽宿莽。
徜徉沂水上，童冠七或五。
春袖风乎兹，缋绣无火黼。
千载想佳人，不仕东国鲁。
异彼三子撰，圣师独予取。
吾友赵隠君，笑唾卿相组。
猿鸟听新咏，点瑟时一鼓。
汉歌曾罔闻，楚台未渠数。
泠泠列御寇，肯尔哙等伍。
寄题休宁赵氏云屋省心翠侍问道亭有有堂五首·其三
作者：方回
朝代：宋

青疏老瘦碧孱颜，杳杳深深万翠间。
侍坐侍行仍侍立，雪松霜竹雨余山。
寄题休宁赵氏云屋省心翠侍问道亭有有堂五首·其五
作者：方回
朝代：宋

贯朽青钱粟腐红，何如心不愧天公。
一方寸裏无余物，却笑敖仓武库穷。
寄题佛智忠禅师实庵·其一
作者：方回
朝代：宋

皴皮槁项换儿童，依旧恒河见性同。
作茧蚕宁长恋叶，蜕形蝉待别嘶风。
双趺可逐茶毗尽，隻履谁知窣堵空。
设土馒头诳人眼，新罗鹞子过天东。
寄题佛智忠禅师实庵·其二
作者：方回
朝代：宋

实翁大笑笑虚翁，自闢新庵地几弓。
万事我俱捐堕甑，百年公已办幽宫。
恢张远算遗身后，跳脱迷魂出梦中。
智了愚冥莫分别，干坤黄落一秋风。
寄题冯君宁国梦堂
作者：方回
朝代：宋

六如第一伽陀字，堂扁剩传弹铗冯。
肖象谓当求傅弼，伤麟无復见姬公。
发棺义已参坡老，札闼嘲犹忆醉翁。
栩栩侯王热人眼，渠知身落大槐宫。
寄题吕常山平章锦绣香中
作者：方回
朝代：宋

修善过如修亭馆，种德高于种花木。
四时芳菲人不知，蜂犹有鼻蝶有目。
公心一寸春万宇，好事如麻不计斛。
将相富贵世不少，钟鸣夜行鼎折足。
我公之游追张良，我公之隠胜梅福。
犹忆妙年伐鬼国，二师击宛骑斩郁。
独乐先生五亩园，大庇寒士万间屋。
图形已上功臣阁，投老未数王官谷。
千葩万卉春昼长，范蠡西施着膏沐。
锦天绣地香中醉，汉相政窘千金牍。
一品閒身释衮衣，万古芳名垂汗竹。
红霞蒸处几东风，会见瑶池三度熟。
寄题婺源戴氏苍山歌
作者：方回
朝代：宋

大苍山，小苍山，有若醉翁亭外滁山环。
万梅万竹万松柏，万岩万壑超人寰。
河洛以来万万卷，上至姚姒下孔颜。
蝇头细字藏数世，晁张韩柳笔追还。
三道八韵果何用，时文之学久已删。
星源幸有此一老，妙龄早悟向上关。
明年古希满七十，不知京洛有尘阛。
花间自与鶑蝶赏，果熟朝共猿猱攀。
文人才士过从每樽酒，樵夫牧子亦许荆同班。
海内一统三十载，书文车轨过荆蛮。
捐轩弃冕考槃磵，清朝乃容此士閒。
神仙窟宅何可到，蓬莱弱水隔险艰。
安得插翅一飞往，穿深憩密弄潺湲。
王摩诘心似可拟，陶渊明径焉能扳。
既而思之各有分，命所当得天不悭。
大苍山，小苍山，此非百顷之家不能办，游人未易窥豹斑。
题诗寄往聊想像，我有把茅独蜗跧。
寄题张受益会清堂
作者：方回
朝代：宋

伏生年九十，腹贮秦坑书。
终童年十八，手掷汉关繻。
一老一妙年，智勇夫何如。
两皆济南人，禀受风气殊。
干坤妙融结，山水清有余。
钟贤代不乏，一变可鲁儒。
吾友子张子，世于此焉居。
乌哺奉甘旨，鹓行赞都俞。
将指许假道，荣哉兼熊鱼。
甲此一都会，筑堂冠盖趋。
万象纳户牖，八荒来庭除。
阳丘古邑南，均是宅一区。
粗中必有精，所见独异诸。
人见花与竹，我见皆道腴。
彝鼎日玩弄，简册日卷舒。
拔出形器上，漉水月本无。
譬若椰子腹，中有万卷储。
何必西域贾，剖股藏明珠。
矢诗说解悟，指天撮空虚。
何如登君堂，啸傲倾觞壶。
寄题感应夫人庙
作者：方回
朝代：宋

观世音化马郎妇，西王母嘲方朔儿。
干坤大幻万千变，□我敬之而远之。
寄题曹氏居竹
作者：方回
朝代：宋

维古修竹乡，君子世此居。
厥壤既宜竹，种竹环其庐。
根不取马棰，笋不供盘蔬。
永保岁寒盟，子孙乐只且。
老夫何当曳长裾，一窥旌节旧门闾。
华亭岂羡扬州鹤，松江自足冯驩鱼。
田园伏腊颇有余，竹中明灯夜读书。
寄题朱信州自闲堂
作者：方回
朝代：宋

吾师魏华父，庵以自为名。
自庵有类稿，其文世盛行。
吾友陈寿夫，堂以自为号。
谓予可言诗，玉成有大造。
上饶朱使君，燕居题自闲。
此自指何处，专指方寸间。
闲眠与闲防，暇字匪二义。
自防乃自暇，只是一箇自。
子思慎其独，使君资之深。
自身闲不难，先当闲自心。
寄题松江下砂唐氏竹友
作者：方回
朝代：宋

赵子昂书今第一，竹友二字大踰尺。
结交此君者为谁，松江其家吾未识。
想见彷佛如渭川，千亩比封环乃宅。
根竹可曾掘作鞭，笋出不忍煮为食。
青琅玕栖紫凤凰，可待九成击夔石。
老夫客居杭州城，一苇可航不三日。
不问主人即直造，谁知亦復有此癖。
梦到霜松雪梅边，龟殻踞兮蛤蜊食。
取此三友并友之，月明半夜吹长笛。
寄题汪君秀山高处
作者：方回
朝代：宋

秀山高处我未到，想见斯人独啸歌。
静赏奇云临翠巘，醉吞朗月上银河。
异香染笔花间写，清影摇衣竹裏过。
愧无健句凌空阔，奈此天边绝景何。
寄题沈可久雪村
作者：方回
朝代：宋

吾闻昔人善赋梅，尝是梦中见春来。
前村深雪天未晓，焉知昨夜一枝开。
江村一雪復一雪，三白丰年与玉屑。
多事诗人要閒管，想像高唐写奇绝。
真曾质明杖屦无，前随牧童后樵夫。
暗香何处费摸索，寒生吟癖浩然馿。
平生我有脊梁铁，明年八十冻不折。
卿用卿法自雪村，横斜独玩书窗月。
寄题济南蒋氏务本堂
作者：方回
朝代：宋

人生真乐在田庐，几顷膏腴几卷书。
遴选友朋研简册，抚存僮仆课犁锄。
紫荆一树永无恙，丹桂五枝应有余。
孝弟俭勤植根柢，时闻佳气又充闾。
寄题畅上人文溪别业诗
作者：方回
朝代：宋

爱僧予尤爱诗僧，千偈万颂传五灯。
寒山拾得两奇绝，妙压神秀卢慧能。
四明北郭四十里，文溪之名四海称。
文溪上人貌古怪，吟坛突兀高千层。
我虽未到燕坐处，想见藓薜枞行藤。
上之所陟耸楼阁，星辰日月危栏凭。
下之所种足锄耒，芋菔黍粱满甑蒸。
有时挑包大都会，省台贵显皆其朋。
紫阳山叟年八十，吟号夜蛬书秋蝇。
厥今流俗所不齿，独肯惠顾谈上乘。
门前车马热如火，兀坐相对森寒冰。
气臭吻合风味似，万里可并横坐肱。
文溪文溪有别业，松阴百谷禾千塍。
何当插翅渡潮海，月门吾敲堂吾升。
春华樱李杏桃药，夏果榛椇莲藕菱。
西风九日东篱菊，十月早梅霜霰凝。
短才题咏匪骚雅，有愧蹇羌惭观兴。
公诗自是第一等，纸上龙变青云蒸。
文溪有集定脱稿，庶越韩门岛可澄。
老夫所作岂敢并，鵰鹗风前跧冻鹰。
谁欤作记已六载，敢不服膺今戴凭。
寄题陈公辅听雨轩
作者：方回
朝代：宋

知时润物最关心，不作珠帘暮捲吟。
龙过惊迴欹枕梦，檐声点点是商霖。
寄魏景山
作者：方回
朝代：宋

長橋身作長城夢，南五湖天北濟淮。
重聽吳歈憐我老，憶騎塞馬與君偕。
田園粗有何須侈，子婿俱賢豈不佳。
七十六翁如未死，便郵一紙更忘懷。
寄魏景山
作者：方回
朝代：宋
体裁：七言律诗

长桥身作长城梦，南五湖天北济淮。重听吴歈怜我老，忆骑塞马与君偕。田园粗有何须侈，子婿俱贤岂不佳。七十六翁如未死，便邮一纸更忘怀。
寄魏珍卿
作者：方回
朝代：宋

五十年登靜老門，八男今見九曾孫。
浮生變幻□□□，□事艱危詎忍論。
三級浪知龍有種，九臯聲喜鶴猶□。
□□舟畔書帷舊，酒醒燈前欲斷魂。
寄魏鶴臺並呈虛舟
作者：方回
朝代：宋

損益相因俯仰間，人才世事頗相關。
熙豐消息黄龍府，濂洛源流白鶴山。
此道不隨高岸改，吾徒寧作野雲閒。
世家但保書燈在，莫羨雲霄玉笋班。
富阳田家
作者：方回
朝代：宋

自从丧乱来，懒復治生事。
行行过田家，因之动幽意。
早稻青已黄，晚稻亦垂穗。
霅霅割稻声，自与割草异。
是时秋欲半，蒲柳风日脆。
儿卧牛自行，客熟犬不吠。
螃蟹出篱间，茅茨临水际。
使吾劣有此，亦足活老稚。
宦学四十年，进退两不遂。
扶犁手尚可，奈无可犁地。
富陽田家
作者：方回
朝代：宋

自從喪亂來，懶復治生事。
行行過田家，因之動幽意。
早稻青已黄，晚稻亦垂穗。
霅霅割稻聲，自與割草異。
是時秋欲半，蒲柳風日脆。
兒卧牛自行，客熟犬不吠。
螃蟹出籬間，茅茨臨水際。
使吾劣有此，亦足活老稚。
宦學四十年，進退兩不遂。
扶犁手尚可，奈無可犁地。
寒士吟
作者：方回
朝代：宋

小貪咂蚊蠅，大貪噬豺狼。
此類殊不少，毒虐紛披猖。
獨彼寒士者，自身無衣裳。
唧唧如蟋蟀，與人憂雪霜。
平生謹繩墨，絲銖較詞章。
寒士苟無命，低垂困名場。
風塵一以起，盜賊腰金章。
寒士但忍餓，顔色無晶光。
豹胎紫駝峰，不到寒士腸。
斧碪斫將相，寒士亦不忙。
寒士吟
作者：方回
朝代：宋

小贪咂蚊蝇，大贪噬豺狼。
此类殊不少，毒虐纷披猖。
独彼寒士者，自身无衣裳。
唧唧如蟋蟀，与人忧雪霜。
平生谨绳墨，丝铢较词章。
寒士苟无命，低垂困名场。
风尘一以起，盗贼腰金章。
寒士但忍饿，颜色无晶光。
豹胎紫驼峰，不到寒士肠。
斧碪斫将相，寒士亦不忙。
寒夜
作者：方回
朝代：宋

薪粲常相迫，衾裘本自單。
至分驚屢改，去住覺俱難。
愁與思妨寐，霜兼雪倍寒。
百年誰不盡，一夕獨堪歎。
寒早
作者：方回
朝代：宋

春閏秋寒早，人窮物議多。
孰非愁裏老，聊且醉時歌。
輕捷矜乘跨，張皇侈殿呵。
老夫自高卧，風雨夢漁蓑。
寒早
作者：方回
朝代：宋

春闰秋寒早，人穷物议多。
孰非愁裏老，聊且醉时歌。
轻捷矜乘跨，张皇侈殿呵。
老夫自高卧，风雨梦渔蓑。
寒朝
作者：方回
朝代：宋

甚欲常晴日，何堪復暗云。
树寒禽缩项，雨冻瓦成纹。
归路非嫌泞，行庖岂厌荤。
独能知此意，朝镜白纷纷。
寒朝
作者：方回
朝代：宋

甚欲常晴日，何堪復暗雲。
樹寒禽縮項，雨凍瓦成紋。
歸路非嫌濘，行庖豈厭葷。
獨能知此意，朝鏡白紛紛。
寒熱不調病一月餘
作者：方回
朝代：宋

不肯中和按故常，膈痰鼻涕更頭瘍。
塵飛泥涴三春盡，熱熯寒僵一月强。
乍把酒盃嫌藥氣，屢翻詩卷寫醫方。
年年憶得古人語，端午綿衣未可藏。
寒燠
作者：方回
朝代：宋

仲秋帆清湍，單衣滴垢汗。
曾不兩朔望，擁綿熾爐炭。
萬古正如此，寒燠頃刻換。
愁人苦夜長，志士惜日晏。
何似酩酊翁，懵不辨昏旦。
百年會有盡，一朝非所患。
寓意
作者：方回
朝代：宋

季路三都不盡隳，城狐尚許脫阽危。
一日西家鼠運去，太丘忽有社亡時。
寓杭久无诗长至后偶赋怀归五首呈仁近仲实·其一
作者：方回
朝代：宋

严滩合问紫阳津，误簉西湖寂寞滨。
老子通身唯是骨，梅梢作意为谁春。
饱更世故全如梦，惯忍霜寒最益人。
莫笑龙钟开七袠，含珠何限已成尘。
寓杭久无诗长至后偶赋怀归五首呈仁近仲实·其二
作者：方回
朝代：宋

天应知我厌驱驰，故遣虺隤掩敝帷。
一纪穷愁严濑梦，三年长至武林诗。
山深无事尚堪隠，岁暮不归何所为。
此世与身总非昔，可能杯酒答深悲。
寓杭久无诗长至后偶赋怀归五首呈仁近仲实·其五
作者：方回
朝代：宋

酒朋诗友遍人寰，大半雕零丧乱间。
野曝尚分黄道日，春耕欲老紫阳山。
少年多病岂知寿，晚节忍穷才得閒。
身隠乱云万重外，谁能书札问柴关。
寓杭久无诗长至后偶赋怀归五首呈仁近仲实·其四
作者：方回
朝代：宋

荒城夜悄不闻更，小阁藏灯暗復明。
酒已半消诗未就，雪应欲下雨微鸣。
漫欣短晷迴长至，转觉前修愧后生。
归与儿曹煮春荠，故应有味胜鼋羹。
寓杭久無詩長至後偶賦懷歸五首呈仁近仲實·其一
作者：方回
朝代：宋

嚴灘合問紫陽津，誤簉西湖寂寞濱。
老子通身唯是骨，梅梢作意爲誰春。
飽更世故全如夢，慣忍霜寒最益人。
莫笑龍鍾開七袠，含珠何限已成塵。
寓杭久無詩長至後偶賦懷歸五首呈仁近仲實·其三
作者：方回
朝代：宋

同雲欲雪暮天陰，濁酒樓頭手自斟。
漫仕偶嘗叨五馬，倦遊何止喪千金。
盡捐寓宅償逋負，僅保殘書伴嘯吟。
從此日長夜應短，未妨微耐曉寒侵。
寓杭久無詩長至後偶賦懷歸五首呈仁近仲實·其二
作者：方回
朝代：宋

天應知我厭驅馳，故遣虺隤掩敝帷。
一紀窮愁嚴瀨夢，三年長至武林詩。
山深無事尚堪隠，歲暮不歸何所爲。
此世與身總非昔，可能杯酒答深悲。
寓杭久無詩長至後偶賦懷歸五首呈仁近仲實·其五
作者：方回
朝代：宋

酒朋詩友遍人寰，大半彫零喪亂間。
野曝尚分黄道日，春耕欲老紫陽山。
少年多病豈知壽，晚節忍窮才得閒。
身隠亂雲萬重外，誰能書札問柴關。
寓杭久無詩長至後偶賦懷歸五首呈仁近仲實·其四
作者：方回
朝代：宋

荒城夜悄不聞更，小閣藏燈暗復明。
酒已半消詩未就，雪應欲下雨微鳴。
漫欣短晷迴長至，轉覺前脩愧後生。
歸與兒曹煮春薺，故應有味勝黿羹。
寓樓小飲
作者：方回
朝代：宋

六賢一道士，邂逅及吾門。
藉甚西湖客，慚無北海樽。
雪堂副團練，石鼎老軒轅。
歌杜詩奇絕，誰能效許渾。
寫心五首·其一
作者：方回
朝代：宋

見惡巷伯嫉，聞善臯陶都。
空言非衮撻，焉有賞與誅。
君子定相忘，小人將見圖。
口過信未免，心過吾實無。
浪自作臧否，了不關生枯。
龜殻愛鑽灼，何如伏泥途。
寫心五首·其三
作者：方回
朝代：宋

世人好圖畫，山水及動植。
墨煤與粉繪，軸而掛之壁。
畫豈有天趣，識假真不識。
我有古盆瓶，清晨井自汲。
時花簪數枝，悠漾泳金鯽。
靜坐玩生意，默然若有得。
此見亦淺狹，撫几忽起立。
我家山水鄉，鶑啼春草碧。
寫心五首·其二
作者：方回
朝代：宋

今日忽不愁，脫然體無病。
餬飾窗櫺明，整齊書冊正。
生無快意事，適此悅我性。
雨足明當晴，更喜天宇靚。
寫心五首·其五
作者：方回
朝代：宋

此身脩至此，尚恐玉有瑕。
自茲脩更脩，庶幾寬我涯。
不然輪生角，豈不柅厥車。
故無熊虎卜，亦未夢龍蛇。
學不取臨川，文不取永嘉。
詩不取晚唐，有正寧無葩。
真魏吾所師，未覺朱程賒。
此身脩至此，餒死曾何嗟。
寫心五首·其四
作者：方回
朝代：宋

我既不干世，人故不我知。
我能自不輕，人亦莫我欺。
夏潦江湖溢，雲雨翔蛟螭。
兩涯一以涸，豈無藏蟄時。
外凍內不死，復雷潜地維。
何必慕薺菜，竊借春風吹。
将至魏塘镇
作者：方回
朝代：宋

客路晴为最，舟行稳似车。
天形环泽国，秋色画田家。
未用怜霜草，犹时见水花。
雁过知已近，鹊语故微譁。
將至嚴陵
作者：方回
朝代：宋

汀洲渺渺長，野牧縱牛羊。
島寺林間塔，溪船郭外檣。
得詩真是畫，聞酒忽能香。
新屋誰家者，高樓四面凉。
將至魏塘鎮
作者：方回
朝代：宋

客路晴爲最，舟行穩似車。
天形環澤國，秋色畫田家。
未用憐霜草，猶時見水花。
雁過知已近，鵲語故微譁。
小園
作者：方回
朝代：宋

累土爲臺就浚池，小園聊爾寄娛嬉。
栽花誰覺似貧戶，煮菜自量無厭時。
月下秋聲長不寐，水中樹影最宜詩。
客來客去頻歡喜，祇爲能饒一着棋。
小本蘭亭二種
作者：方回
朝代：宋

子雲可擬易論無，頗似蘭亭細字模。
始信聖經非小藝，不羞依樣畫葫蘆。
小楼
作者：方回
朝代：宋

干坤今古事，尽在倚栏间。
初上似登塔，忽高都见山。
醉眸天共远，吟思暮忘还。
城市如岩壑，谁能共此閒。
小樓
作者：方回
朝代：宋

乾坤今古事，盡在倚欄間。
初上似登塔，忽高都見山。
醉眸天共遠，吟思暮忘還。
城市如巖壑，誰能共此閒。
小至日书
作者：方回
朝代：宋

谁知缇室动葭灰，总道阳从九地迴。
年近六旬愁裏过，身行万里死边来。
诗存瘦骨全如我，花倚春风不是梅。
偶有友朋仍有酒，看云聊与釂深杯。
小至日書
作者：方回
朝代：宋

誰知緹室動葭灰，總道陽從九地迴。
年近六旬愁裏過，身行萬里死邊來。
詩存瘦骨全如我，花倚春風不是梅。
偶有友朋仍有酒，看雲聊與釂深杯。
小長橋書事
作者：方回
朝代：宋

似覺晴光稍不同，天成奇句與衰翁。
雪滋死草芽先綠，冰浴新鵝掌倍紅。
荏苒客途驚歲暮，凄凉家事憶江東。
小長橋畔誰知許，一棹孤舟萬籟風。
小雪日觀殘菊有感
作者：方回
朝代：宋

欲雪尋梅樹，餘霜殢菊枝。
每嫌開較晚，不道謝還遲。
早慣饑寒困，頻禁盜賊危。
少陵情味在，時諷浣花詩。
小雪日观残菊有感
作者：方回
朝代：宋

欲雪寻梅树，余霜殢菊枝。
每嫌开较晚，不道谢还迟。
早惯饥寒困，频禁盗贼危。
少陵情味在，时讽浣花诗。
小飲張季野宅分韻得張字
作者：方回
朝代：宋

塗潦訪遠客，未免褰我裳。
同行二三子，先後相扶將。
達官肯忘勢，鱗次升高堂。
具言大雨水，民饑糴估昂。
西成已無望，顔色俱惻愴。
斗升棄孩穉，此事真可傷。
今年劣足支，所慮明年荒。
肉食念溝瘠，豈無籌策良。
有司執所見，猾吏尤不臧。
老夫頗涉歷，意欲輸毫芒。
竊虞水投石，徒用熱中腸。
不如歸去來，滌悶尋杯觴。
平生濟物心，已施不復張。
尚於朋友間，未減詩酒狂。
華屋舊公孫，燕室書畫香。
娛琴適情性，悟棋知興亡。
萬事不掛口，逍遥參蒙莊。
繆忝相如右，終慚思曠傍。
淫霖苦未已，積陰翳秋陽。
時艱近至此，盜賊將披猖。
一醉豈易得，悲歌成短章。
邂逅即分首，相思雲樹長。
小饮张季野宅分韵得张字
作者：方回
朝代：宋

涂潦访远客，未免褰我裳。
同行二三子，先后相扶将。
达官肯忘势，鳞次升高堂。
具言大雨水，民饥籴估昂。
西成已无望，颜色俱恻怆。
斗升弃孩穉，此事真可伤。
今年劣足支，所虑明年荒。
肉食念沟瘠，岂无筹策良。
有司执所见，猾吏尤不臧。
老夫颇涉历，意欲输毫芒。
窃虞水投石，徒用热中肠。
不如归去来，涤闷寻杯觞。
平生济物心，已施不復张。
尚于朋友间，未减诗酒狂。
华屋旧公孙，燕室书画香。
娱琴适情性，悟棋知兴亡。
万事不挂口，逍遥参蒙庄。
缪忝相如右，终惭思旷傍。
淫霖苦未已，积阴翳秋阳。
时艰近至此，盗贼将披猖。
一醉岂易得，悲歌成短章。
邂逅即分首，相思云树长。
少戇
作者：方回
朝代：宋

少戇不識事，誤以仕爲生。
三已至四五，貲用都不營。
兒累僅十輩，捐田無可耕。
傍觀不勝憂，餒死諒亦輕。
肉食或色墨，夢寐心膽驚。
瓜田良寂寞，當無走狗烹。
屡至红云亭并苦无酒
作者：方回
朝代：宋

小阁虚窗手自推，碧池天凈镜奁开。
深涵树影无风动，骤唼鱼声似雨来。
六月今年全未热，一诗吾辈易为才。
欲呼邻友相酬唱，官禁何由致酒杯。
屢至紅雲亭並苦無酒
作者：方回
朝代：宋

小閣虛窗手自推，碧池天凈鏡奩開。
深涵樹影無風動，驟唼魚聲似雨來。
六月今年全未熱，一詩吾輩易爲才。
欲呼鄰友相酬唱，官禁何由致酒杯。
山中之乐三章送徐明叟胡直内苏德翁归严濑併寄夏自然·其一
作者：方回
朝代：宋

山中之乐兮乐可忘饥，饮有菊水兮茹有芝。
辟谷孔易兮何涝何旱，漱嚥沆瀣兮曷其耘菑。
野粟稔兮酿酒，醉而歌兮樵者和之。
分半桃食未既兮，烂彼斧柯于局棋。
悯鬨市之遏籴兮，形或鹄而肠龟。
谁独有此山中兮，我将焉追。
送子于归兮，聊声我诗。
山中之乐三章送徐明叟胡直内苏德翁归严濑併寄夏自然·其三
作者：方回
朝代：宋

山中之乐兮乐可忘老，匪盐匪酪兮养梨枣。
曾高云仍兮动阅数世，手树成栋兮鬓犹未槁。
一屈肘兮代谢，一寤寐兮谏夷歌皓。
耿客星犹在天兮，鄗坛洛庙余烟草。
将相岂不鼎贵兮，曾腰领其未保。
子独有此山中兮，作室已考。
去不我顾兮，我将焉讨。
山中之樂三章送徐明叟胡直內蘇德翁歸嚴瀨併寄夏自然·其一
作者：方回
朝代：宋

山中之樂兮樂可忘饑，飲有菊水兮茹有芝。
辟穀孔易兮何澇何旱，漱嚥沆瀣兮曷其耘菑。
野粟稔兮釀酒，醉而歌兮樵者和之。
分半桃食未既兮，爛彼斧柯於局棋。
憫鬨市之遏糴兮，形或鵠而腸龜。
誰獨有此山中兮，我將焉追。
送子于歸兮，聊聲我詩。
山中之樂三章送徐明叟胡直內蘇德翁歸嚴瀨併寄夏自然·其三
作者：方回
朝代：宋

山中之樂兮樂可忘老，匪鹽匪酪兮養梨棗。
曾高雲仍兮動閲數世，手樹成棟兮鬢猶未槁。
一屈肘兮代謝，一寤寐兮諫夷歌皓。
耿客星猶在天兮，鄗壇洛廟餘烟草。
將相豈不鼎貴兮，曾腰領其未保。
子獨有此山中兮，作室已考。
去不我顧兮，我將焉討。
山中之樂三章送徐明叟胡直內蘇德翁歸嚴瀨併寄夏自然·其二
作者：方回
朝代：宋

山中之樂兮樂可忘憂，草木春青兮黄爲秋。
雲出雲還兮人世晴雨，寒拾槲葉兮以襦以裘。
顧獨影兮無愧意，行小倦兮蔭樾以休。
天四壁以爲家兮，戶無可閉其奚偷。
何兩角之有國兮，戰塵紅而血流。
誰獨有此山中兮，我將焉求。
送子于行兮，聊賡我謳。
山茶花
作者：方回
朝代：宋

石楠巖桂萬年枝，方駕分花占四時。
犀甲鶴頭傲霜雪，入春猶見歲寒姿。
山鷺鷥
作者：方回
朝代：宋

行行萬山頂，無復大陂池。
小磵清且駛，時見白鷺鷥。
有魚必不大，何况亦無之。
聯拳一孤影，盡日沙邊窺。
七澤足鮮食，曷不往彼爲。
公子以臆對，羽族幸産茲。
腹腸能幾何，少許可無饑。
井鮒尚不顧，王鮪安所思。
鸕鷀善攫捕，扼吭富漁師。
雖貪亦不飽，孰若廉自持。
山鹭鸶
作者：方回
朝代：宋

行行万山顶，无復大陂池。
小磵清且驶，时见白鹭鸶。
有鱼必不大，何况亦无之。
联拳一孤影，尽日沙边窥。
七泽足鲜食，曷不往彼为。
公子以臆对，羽族幸产兹。
腹肠能几何，少许可无饥。
井鲋尚不顾，王鲔安所思。
鸬鷀善攫捕，扼吭富渔师。
虽贪亦不饱，孰若廉自持。
岁除
作者：方回
朝代：宋

亲情邻里喜归来，依旧柴门僻处开。
纵是桃符无可笔，未妨菜餠亦堪杯。
着宽毛褐观残雪，洗古铜壶浸老梅。
贺客明朝有诗客，踏青同与眺春台。
岁除夜过白土市不宿夜几失道田家地卧四十韵
作者：方回
朝代：宋

腊月廿九日，丁亥之岁除。
朝发句容县，寒空晴色初。
初晴信可喜，泥深犹尺余。
午憩白土市，暮指丹阳湖。
未至四十里，落彩沉金乌。
泥昼尚可涉，泥夜何可踰。
况乃冈坂间，十步千盘纡。
积雪五十日，冻块始半苏。
雪中间以雨，野溜成沟渠。
埂塍或断缺，下有不测淤。
江南旧行役，两夫肩竹舆。
与其一跌三，不若拾而徒。
芒鞋既已着，岂復惜衣裾。
黑者为水潦，白者为路途。
暗中相摸索，前行后号呼。
右手拄我杖，左手一仆扶。
远村坎坎鼓，守岁以自娱。
荆棘莽苍中，焉从造其庐。
前导忽还迓，道远店亦无。
求宿一农家，地卧用草铺。
于此得偃息，岂敢过有图。
暖汤濯倦足，浊酒斟浮蛆。
意色默相贺，天其念无辜。
幸无坑穽堕，险不狼虎屠。
灯下见异物，非马非骡馿。
藏牛于屋内，云以避穿窬。
终夕噍草声，去枕才咫且。
从者各僵仆，不异犬与猪。
平生几今夕，亦尝分郡符。
军府炽庭燎，丽谯侈门符。
宾客候兵卫，儿童奉屠苏。
焉知穷且老，狼狈逃村墟。
疮痏腰膂破，痒痛皮肤枯。
大风鼓天地，啸鬼号鼪狐。
使其伏榛莽，岂不戕厥躯。
遥遥乌聊山，有竹有琴书。
我故念我家，儿女亦念予。
目睫竟不交，炯然如鳏鱼。
晓行付一笑，终夕空嗟吁。
作诗纪此事，异时示吾雏。
岁除次韵全君玉有怀二首·其一
作者：方回
朝代：宋

心事天涯客海涯，自筹何止一毫差。
枕诗夜夜欹檐溜，浊酒朝朝漉井花。
元日惯曾经百窘，幼男勉为讲三加。
扬扬喝道楼前过，肥马轻裘几子华。
岁除次韵全君玉有怀二首·其二
作者：方回
朝代：宋

全老忽贻寒夜句，岁阑吾党久离羣。
一场噩梦三千字，百载颓龄七八分。
孰与輓前轩此士，端能殿后栋斯文。
乡傩礼失求诸野，小鬼应犹畏竈君。
州学遇刘元辉胡子游二首·其一
作者：方回
朝代：宋

五十年前幼学儿，读书窗下此从师。
前修何限惊埋没，往事无踪隔乱离。
蝉挟晚风穿故阁，蜗凭宿雨蛀残碑。
谁怜昔日垂髫友，白首相逢共赋诗。
州學遇劉元煇胡子游二首·其一
作者：方回
朝代：宋

五十年前幼學兒，讀書窗下此從師。
前脩何限驚埋沒，往事無蹤隔亂離。
蟬挾晚風穿故閣，蝸憑宿雨蛀殘碑。
誰憐昔日垂髫友，白首相逢共賦詩。
州學遇劉元煇胡子游二首·其二
作者：方回
朝代：宋

小兒今忽六旬翁，尚憶無人鬼嘯風。
三歲棘闈懸造化，兩時飯鼓老英雄。
致身卿相談何易，責備春秋論亦公。
磨滅山林心不愧，豈無窮者勝於通。
左顧保叔塔右顧雷峰塔并南北高峰塔爲四
作者：方回
朝代：宋

四山角立四浮屠，絕似雙林競寶珠。
萬古一丸拏不去，夜深朗月浸澄湖。
左顾保叔塔右顾雷峰塔并南北高峰塔为四
作者：方回
朝代：宋

四山角立四浮屠，绝似双林竞宝珠。
万古一丸拏不去，夜深朗月浸澄湖。
己亥十一月二十一日長至前一旬書
作者：方回
朝代：宋

北極地上三十六度出，南極地下三十六度入。
四海之內居中國，不見南極見北極。
東生西沒一輪日，西沒昏黑東生白。
春分秋分晝夜中，天上地下度數同。
地上天少日晷短，子月日南而北返。
地上天多日晷長，午月日北而南行。
四時成歲歲如此，日南日北而已矣。
一百八十度有奇，不過一往一來耳。
或謂四游升降殆不然，所以景祐新書刪其篇。
己亥十一月二十一日长至前一旬书
作者：方回
朝代：宋

北极地上三十六度出，南极地下三十六度入。
四海之内居中国，不见南极见北极。
东生西没一轮日，西没昏黑东生白。
春分秋分昼夜中，天上地下度数同。
地上天少日晷短，子月日南而北返。
地上天多日晷长，午月日北而南行。
四时成岁岁如此，日南日北而已矣。
一百八十度有奇，不过一往一来耳。
或谓四游升降殆不然，所以景佑新书删其篇。
市行
作者：方回
朝代：宋

徒步無車馬，頹然一禿翁。
早班朝士底，還雜市人中。
所向都非舊，焉能獨不窮。
否臧元自在，芳穢未俱空。
平心胡祕監誕日
作者：方回
朝代：宋

五朝遺老四專城，年號凡經十四更。
八袠即今踰少壯，七人從昔冠耆英。
凍窗映雪能堅坐，泥屐看山只步行。
清健如公天下少，平心心事十分平。
平心胡秘监诞日
作者：方回
朝代：宋

五朝遗老四专城，年号凡经十四更。
八袠即今踰少壮，七人从昔冠耆英。
冻窗映雪能坚坐，泥屐看山只步行。
清健如公天下少，平心心事十分平。
平章吕公挽词二首·其一
作者：方回
朝代：宋

难兄捐阃寄，无復救襄人。
半纪婴孤垒，中朝扼柄臣。
秦非里奚智，徐为偃王仁。
万事由天命，干坤历数新。
平章呂公挽詞二首·其一
作者：方回
朝代：宋

難兄捐閫寄，無復救襄人。
半紀嬰孤壘，中朝扼柄臣。
秦非里奚智，徐爲偃王仁。
萬事由天命，乾坤歷數新。
平章呂公挽詞二首·其二
作者：方回
朝代：宋

燕頷逢荆鄂，於今四十秋。
始聞降鬼國，遄見拔瀘州。
廟議顓私意，邊圍墮詭謀。
棄襄不令守，鐵鎖靠江流。
庆陆仁重举男四首·其三
作者：方回
朝代：宋

昇平重见上元天，箫鼓声中璧月圆。
惟有高门更多喜，金盘分送洗儿钱。
庆陆仁重举男四首·其四
作者：方回
朝代：宋

积善悬知庆有余，芝兰衮衮秀阶除。
紫阳一滴泉源远，早聘名儒授四书。
庆陆仁重举男四首·其四
作者：方回
朝代：宋
体裁：七言绝句

积善悬知庆有馀，芝兰衮衮秀阶除。紫阳一滴泉源远，早聘名儒授四书。
店紿嘆
作者：方回
朝代：宋

均爲橫目民，賢否天壤異。
苟懷長者心，必徇君子義。
道途分兩岐，書木立標識。
行人免顛迷，豈不亦一惠。
大澤陷項王，亡楚固天意。
奈何效田父，動以紿爲智。
軍旅比騷動，所至盡遷避。
有屋空無人，有人門亦閉。
隔籬繆云云，前有佳店肆。
荒榛狼虎間，日暮竟無詣。
嘻其孰使然，險薄乃至是。
試嘗評往冊，匪敢立怪議。
友或失之初，絕交宜早計。
臨危乃賣之，吾終罪酈寄。
嗚呼今之人，此輩殆滿世。
庚子元日
作者：方回
朝代：宋

腊天何故燠于春，恐为衣单念小民。
略见雪纔余一寸，叵堪雨却过三旬。
野中荠麦不胜旺，市上杏桃无数新。
白尽此头浪多事，可怜七十四年人。
庚子元日
作者：方回
朝代：宋

臘天何故燠於春，恐爲衣單念小民。
略見雪纔餘一寸，叵堪雨却過三旬。
野中薺麥不勝旺，市上杏桃無數新。
白盡此頭浪多事，可憐七十四年人。
庚寅
作者：方回
朝代：宋

江湖秋水事茫茫，近縣猶聞有戰場。
多病多憂欺此老，半醒半醉了重陽。
見山籬下無人至，戲馬臺頭幾客忙。
萬事不同時節似，感今懷古倍悲凉。
废宅嘆
作者：方回
朝代：宋

兹为何人宅，桂柏犹苍苍。
楼阁已倾卸，下有室与堂。
窗户半拆卸，髹漆留余光。
釜去存破竈，画剥欹颓墙。
想见全盛时，日夜崇豆觞。
书塾在其左，子弟声琅琅。
问今安所往，岂不有死丧。
死丧则不然，避兵移他乡。
他乡亦不远，深阻踰磵冈。
自古有避地，兵来尚可避。
惟有避役难，追逮穷所至。
昔住大宅人，今为忍冻民。
廢宅嘆
作者：方回
朝代：宋

茲爲何人宅，桂柏猶蒼蒼。
樓閣已傾卸，下有室與堂。
窗戶半拆卸，髹漆留餘光。
釜去存破竈，畫剝欹頹牆。
想見全盛時，日夜崇豆觴。
書塾在其左，子弟聲琅琅。
問今安所往，豈不有死喪。
死喪則不然，避兵移他鄉。
他鄉亦不遠，深阻踰磵岡。
自古有避地，兵來尚可避。
惟有避役難，追逮窮所至。
昔住大宅人，今爲忍凍民。
建康道中
作者：方回
朝代：宋

土入江東厚，民方浙右醇。
疏松岡路雪，晴麥野田春。
往事更離亂，衰年厭苦辛。
興亡不須歎，請看石麒麟。
张椶仲实见惠江阴丘本
作者：方回
朝代：宋

绝喜他乡见似人，颇如画手善传神。
忽思今昔无穷事，十五迴经癸丑春。
张老山御史寄七夕诗今近中秋奉问
作者：方回
朝代：宋

笼鹤囊琴驾短篷，夏初言别又秋中。
一天遥共团圆月，两地相忘矍铄翁。
朝廷还公黄阁相，江湖乞我白苹风。
金台乍到朋簪盍，肯繫吟笺寄早鸿。
張椶仲實見惠江陰丘本
作者：方回
朝代：宋

絕喜他鄉見似人，頗如畫手善傳神。
忽思今昔無窮事，十五迴經癸丑春。
張滁州挽詞二首·其一
作者：方回
朝代：宋

世變古來有，人才時豈無。
已移甄井璽，猶握釀泉符。
壽及周三老，名成漢八厨。
彼哉武斷者，盜起欲全軀。
張滁州挽詞二首·其二
作者：方回
朝代：宋

上庠同補處，祖父昔通家。
書在燈俱續，舟移劍共差。
故都箕子麥，晚憶邵平瓜。
五福公無恨，吾生自可嗟。
張老山御史寄七夕詩今近中秋奉問
作者：方回
朝代：宋

籠鶴囊琴駕短篷，夏初言別又秋中。
一天遥共團圓月，兩地相忘矍鑠翁。
朝廷還公黄閣相，江湖乞我白蘋風。
金臺乍到朋簪盍，肯繫吟牋寄早鴻。
彭湖道中杂书五首·其一
作者：方回
朝代：宋

一夜大雷电，神喧復鬼譁。
横冈风折树，涨路雨颓沙。
小小閒篱落，依然自野花。
彭湖道中杂书五首·其二
作者：方回
朝代：宋

近传羣盗息，稍免大军兴。
闭户闻村学，挑包遇野僧。
篱间犬见客，狂吠极堪憎。
彭湖道中杂书五首·其五
作者：方回
朝代：宋

每逢田野老，定胜市廛人。
虽復语言拙，终然怀抱真。
如何官府吏，专欲困农民。
彭湖道中雜書五首·其一
作者：方回
朝代：宋

一夜大雷電，神喧復鬼譁。
橫岡風折樹，漲路雨頹沙。
小小閒籬落，依然自野花。
彭湖道中雜書五首·其三
作者：方回
朝代：宋

陰風號亂樹，薄日照荒原。
古堠泥埋字，空廬棘障門。
無人天欲暮，誰謂不銷魂。
彭湖道中雜書五首·其二
作者：方回
朝代：宋

近傳羣盜息，稍免大軍興。
閉戶聞村學，挑包遇野僧。
籬間犬見客，狂吠極堪憎。
彭湖道中雜書五首·其五
作者：方回
朝代：宋

每逢田野老，定勝市廛人。
雖復語言拙，終然懷抱真。
如何官府吏，專欲困農民。
彭湖道中雜書五首·其四
作者：方回
朝代：宋

四月農家雨，新晴冷似秋。
炊煙籠屋潤，田水破塍流。
老父携孫子，牽耕教小牛。
彭澤道中懷嚴陵
作者：方回
朝代：宋

人生千萬事，都不似歸來。
是澤魚堪釣，何田稻不栽。
客行元亮邑，家寄子陵臺。
緬想二賢迹，吾顔亦靦哉。
後天易吟三十首·其一
作者：方回
朝代：宋

萬古未來事，先天逆已知。
卦中無不有，却要後天推。
後天易吟三十首·其一〇
作者：方回
朝代：宋

雷風火澤水，獨艮不言山。
朔易指方位，萬形消息間。
後天易吟三十首·其一一
作者：方回
朝代：宋

君知已似嗣，音義古來同。
萬物生相續，南薰鼓巽風。
後天易吟三十首·其一七
作者：方回
朝代：宋

觀身不見背，動體悉由心。
向陽負陰處，離坎細推尋。
後天易吟三十首·其一三
作者：方回
朝代：宋

陽生在十月，亥謂之天門。
戰乎乾者物，乾實戰於坤。
後天易吟三十首·其一九
作者：方回
朝代：宋

元亨猶利正，始可用純乾。
未了一貞字，何由保性天。
後天易吟三十首·其一二
作者：方回
朝代：宋

役物至未極，分明土王時。
嗣火孕金氣，秋成方在茲。
後天易吟三十首·其一五
作者：方回
朝代：宋

宗廟蒸嘗禮，朝廷覲見儀。
無窮天下事，不過似農時。
後天易吟三十首·其一八
作者：方回
朝代：宋

次謙終以巽，九卦至三陳。
聖人有憂患，何况是凡人。
後天易吟三十首·其一六
作者：方回
朝代：宋

細玩文王卦，如何法地方。
田從一井起，鄉遂及要荒。
後天易吟三十首·其一四
作者：方回
朝代：宋

八列方隅位，四周分至時。
畫疆興庶務，地矩囿天規。
後天易吟三十首·其七
作者：方回
朝代：宋

兌澤何言說，秋成看水田。
黄雲萬萬頃，滋潤作豐年。
後天易吟三十首·其三
作者：方回
朝代：宋

世治常無亂，民安永不危。
尚須西伯演，羲畫可無之。
後天易吟三十首·其三〇
作者：方回
朝代：宋

學者欲學易，當觀羑里時。
如何是敬字，恐懼畏憂危。
後天易吟三十首·其九
作者：方回
朝代：宋

萬物天爲大，中間地次之。
成功付諸子，父母似無爲。
後天易吟三十首·其二
作者：方回
朝代：宋

位須分對待，氣即驗流行。
羲體兼文用，俱由造化生。
後天易吟三十首·其二〇
作者：方回
朝代：宋

亨到離時見，貞從坎處來。
歸根培養熟，方解鼓風雷。
後天易吟三十首·其二一
作者：方回
朝代：宋

背於身不見，亦不見庭人。
物我俱無與，方知止處真。
後天易吟三十首·其二七
作者：方回
朝代：宋

卦之凶者五，否剝未濟三。
如姤與歸妹，深防女敗男。
後天易吟三十首·其二三
作者：方回
朝代：宋

始屯終未濟，世故信多艱。
維坎剛中吉，周旋險難間。
後天易吟三十首·其二九
作者：方回
朝代：宋

二五時難遇，沈淪下位多。
乾潜與坤履，退謹養天和。
後天易吟三十首·其二二
作者：方回
朝代：宋

乾坤始開闢，六坎首經綸。
士不知憂患，焉能免世氛。
後天易吟三十首·其二五
作者：方回
朝代：宋

亨嘉誰不願，貞固士之常。
乾體充剛健，坤爻認直方。
後天易吟三十首·其二八
作者：方回
朝代：宋

易經之下卷，何以始恒咸。
貞女家人利，如詩有二南。
後天易吟三十首·其二六
作者：方回
朝代：宋

祖考精神散，子孫能聚之。
淫祠祭非鬼，萃渙義何居。
後天易吟三十首·其二四
作者：方回
朝代：宋

彖辭六十四，三十四言貞。
幹事匪正固，難求心外亨。
後天易吟三十首·其五
作者：方回
朝代：宋

震位東方木，胡爲以帝言。
一芽觀出處，主宰見天根。
後天易吟三十首·其八
作者：方回
朝代：宋

天一實生水，冬藏坎次乾。
精神要休養，醖釀出春天。
後天易吟三十首·其六
作者：方回
朝代：宋

萬物皆相見，文明午日中。
聖人南面立，品彙各亨通。
後天易吟三十首·其四
作者：方回
朝代：宋

易名緣變易，周義取周流。
出震始終艮，當於此處求。
後秋思五言五首·其一
作者：方回
朝代：宋

多病全然懶，微凉尚未寒。
偶然無一事，蛛網雨中看。
後秋思五言五首·其三
作者：方回
朝代：宋

黄陳今不作，天地少詩人。
不是詩人少，詩人未必真。
後秋思五言五首·其二
作者：方回
朝代：宋

詩老吾衰矣，秋風又颯然。
黄花香五度，八十太公年。
後秋思五言五首·其五
作者：方回
朝代：宋

五房十昆仲，獨許一身存。
今日重陽日，登樓欲斷魂。
後秋思五言五首·其四
作者：方回
朝代：宋

詩與風騷迫，文兼史漢長。
半山非不爾，僻學汴梁亡。
後苦雨行
作者：方回
朝代：宋

七晝夜雨可已否，五更屋角萬馬走。
擊碎屋瓦如拳然，三橋街中人乘船。
五斗陳米已萬錢，糴且無之矧借旃。
一簷十蛛不成網，億萬萬喙饑可想。
乘夜飛蟲蚊愈多，蘇湖秀州秧奈何。
徐制準挽辭
作者：方回
朝代：宋

紛紜鐘鼎誤公卿，孰與山林保令名。
不共鵠袍爭舉業，早令熊轡紹詩聲。
人間倏忽驚興廢，物外從容了死生。
何限貂蟬無葬地，一丘風月自佳城。
徐逊绵题三贤祠堂诗有云士死惟留姓与名天下第一议论也再赋二首·其一
作者：方回
朝代：宋

殷仁周寿缺圆形，释宝仙清笑乞灵。
何限台阶隆爵位，谁堪鼎足并仪形。
岁寒臭味松梅竹，干象光芒日月星。
野服不殊人品似，年年苹藻荐芳馨。
徐逊绵题三贤祠堂诗有云士死惟留姓与名天下第一议论也再赋二首·其二
作者：方回
朝代：宋

黉宇祠堂塑像新，两朝邦伯间邦民。
没身不朽缘何事，异世相知自有人。
梅魄鹤魂招处士，松心凤咮吊纍臣。
宫墙数仞严香火，似胜萧萧野水滨。
徐遜綿題三賢祠堂詩有云士死惟留姓與名天下第一議論也再賦二首·其一
作者：方回
朝代：宋

殷仁周壽缺圓形，釋寶仙清笑乞靈。
何限台階隆爵位，誰堪鼎足並儀形。
歲寒臭味松梅竹，乾象光芒日月星。
野服不殊人品似，年年蘋藻薦芳馨。
徐遜綿題三賢祠堂詩有云士死惟留姓與名天下第一議論也再賦二首·其二
作者：方回
朝代：宋

黌宇祠堂塑像新，兩朝邦伯間邦民。
沒身不朽緣何事，異世相知自有人。
梅魄鶴魂招處士，松心鳳咮吊纍臣。
宮牆數仞嚴香火，似勝蕭蕭野水濱。
得存心书诉贫
作者：方回
朝代：宋

务得终多惧，图全敢嘆穷。
懒能争口腹，差觉负儿童。
客久丛咨怨，年衰绝变通。
云台少冯衍，未必尽人雄。
得存心書訴貧
作者：方回
朝代：宋

務得終多懼，圖全敢嘆窮。
懶能爭口腹，差覺負兒童。
客久叢咨怨，年衰絕變通。
雲臺少馮衍，未必盡人雄。
得老
作者：方回
朝代：宋

方腴前臑與同甘，茄瓠朝朝滿菜籃。
萬馬昔從行漠北，一蓑今得老江南。
將軍夜度彈箏峽，處士秋棲掛篰巖。
予奪喜嗔兩堪笑，暮三何必勝朝三。
復如严陵就省先墓
作者：方回
朝代：宋

暮景能几何，行役復行役。
薄命不由人，岂不愿休息。
江鄂访知旧，不遇悔浪出。
子舍寓严濑，逋负日夜迫。
老夫匪亲往，未易纾此急。
买舟更东下，赀粮费捃拾。
是时梅雨已，巨浪百谷集。
深江水气凉，古岸树阴密。
壮观足忘忧，飞泉落奇石。
晚拜先子墓，旧庐化榛砾。
恶邻肆焚燎，用意甚寇贼。
大木幸俱全，不至损茔域。
其人偶遇赦，罚不毫毛一。
予亦持恕心，讵敢太刻覈。
村民陆续至，樵茗弛担笠。
杯酒先癃耄，幼稚与果核。
一僧独霑醉，座间具纸笔。
索诗苦不已，佳句岂易得。
松风杂滩声，睡醒残月白。
明发鼓征棹，矫首望青壁。
山川信佳哉，纡余绕崷崒。
何当即归来，于此筑书室。
復如嚴陵就省先墓
作者：方回
朝代：宋

暮景能幾何，行役復行役。
薄命不由人，豈不願休息。
江鄂訪知舊，不遇悔浪出。
子舍寓嚴瀨，逋負日夜迫。
老夫匪親往，未易紓此急。
買舟更東下，貲糧費捃拾。
是時梅雨已，巨浪百谷集。
深江水氣凉，古岸樹陰密。
壯觀足忘憂，飛泉落奇石。
晚拜先子墓，舊廬化榛礫。
惡鄰肆焚燎，用意甚寇賊。
大木幸俱全，不至損塋域。
其人偶遇赦，罰不毫毛一。
予亦持恕心，詎敢太刻覈。
村民陸續至，樵茗弛擔笠。
杯酒先癃耄，幼稚與果核。
一僧獨霑醉，座間具紙筆。
索詩苦不已，佳句豈易得。
松風雜灘聲，睡醒殘月白。
明發鼓征棹，矯首望青壁。
山川信佳哉，紆餘繞崷崒。
何當即歸來，於此築書室。
復次前韵四首呈二袁君併王君申禄·其二
作者：方回
朝代：宋

卧雪名家彦，诸孙耳又云。
永怀玉笋立，肯放紫荆分。
埙奏仍箎奏，贤醺復圣醺。
高才能下问，所谓孔文文。
復次前韻四首呈二袁君併王君申祿·其一
作者：方回
朝代：宋

良辰古難得，歌吹遏行雲。
豪意牛心割，清言獺膽分。
予慚四皓老，公勝七賢醺。
苦雨忽三日，垢衣生蘚文。
復次前韻四首呈二袁君併王君申祿·其三
作者：方回
朝代：宋

今代王摩詰，詩機織錦雲。
高棋饒算數，善射較毫分。
泥屨難相過，殘樽愧獨醺。
何時重握手，星聚應天文。
復次前韻四首呈二袁君併王君申祿·其二
作者：方回
朝代：宋

卧雪名家彥，諸孫耳又雲。
永懷玉筍立，肯放紫荆分。
塤奏仍箎奏，賢醺復聖醺。
高才能下問，所謂孔文文。
復次前韻四首呈二袁君併王君申祿·其四
作者：方回
朝代：宋

老予尚行役，旅棹泛江雲。
足迹更南北，時光幾至分。
百年丁字誤，萬事卯杯醺。
先漢功臣輩，惟宜戇少文。
復次韵吴遯翁
作者：方回
朝代：宋

干坤磔裂岁年赊，忽復中原庆获嘉。
雷焕竟能出神剑，张华才许识真茶。
一身北去南来雁，万事朝开暮落花。
诗句辱公过相奬，已甘终老作田家。
復次韻吳遯翁
作者：方回
朝代：宋

乾坤磔裂歲年賒，忽復中原慶獲嘉。
雷煥竟能出神劍，張華才許識真茶。
一身北去南來雁，萬事朝開暮落花。
詩句辱公過相奬，已甘終老作田家。
復記乙酉重九
作者：方回
朝代：宋

無酒無錢不可賒，窮居猶勝走天涯。
晴軒小圃籬門掩，時有人來覓菊花。
復過臨平
作者：方回
朝代：宋

岸上頻呼喝，船中劇蕩摇。
倒桅將過市，落牽爲逢橋。
蟹斷非羲卦，漁榔即舜韶。
客愁元歷歷，詩思亦飄飄。
復雨
作者：方回
朝代：宋

三月寒如臘，綿袍脫又添。
摘花誰過戶，觀雨獨垂簾。
伐病思奇劑，稽疑望吉占。
客懷悶良極，晴暖亦何嫌。
復雨
作者：方回
朝代：宋

鬰蒸終不解，白晝忽昏迷。
樹暗全如暮，禽驚誤欲棲。
銀絲斜翠壁，雪練墮青梯。
壯觀何須數，茫茫后土泥。
復雨
作者：方回
朝代：宋

鬰蒸终不解，白昼忽昏迷。
树暗全如暮，禽惊误欲栖。
银丝斜翠壁，雪练堕青梯。
壮观何须数，茫茫后土泥。
循分
作者：方回
朝代：宋

閒與蒼穹酹一杯，誓將坦蕩答疏恢。
誰非身住蓬萊島，汝自心生灧澦堆。
事久終難逃定論，運亨豈必藉高才。
墮膚裂指河冰合，自有春風到早梅。
忆我二首各三十韵·其一
作者：方回
朝代：宋

忆我幼时事，南归自番禺。
三边已澒洞，内郡犹无虞。
故居山城间，四面阛阓区。
东西万货集，朝暮百贾趋。
诸父领宾客，衣冠一何都。
觞豆日谈笑，往往皆文儒。
比屋有高楼，其上娉婷姝。
侠少喜酒贱，歌呼间笙竽。
无何鬰攸作，一夕化为墟。
朝廷易楮币，百姓骈嘆吁。
物价渐踊贵，饥剽多流俘。
我家众长上，生近干淳初。
曰此风俗降，岁岁有不如。
老者迁化去，少者分驰驱。
生理益艰窘，口腹各自图。
书囊裹笔砚，扁舟落江湖。
苟且禄仕齿，荏苒岁月徂。
乍得返乡里，惊怛心若刳。
前辈尽黄壤，小儿皆白鬚。
屡火不一火，坊巷非旧闾。
上冢享亭仆，访寺诗壁污。
向之红粉面，蚁穴髑髅枯。
乃知宇宙内，万有皆空虚。
我生逼六十，偶幸全头颅。
身阅大兵革，一思一欷歔。
怀旧梦恍惚，弔往肠鬰纡。
六十年间事，历历尚可模。
我所见之人，百万泉下俱。
神仙谓不死，终久归于无。
寄语肉食子，无以智诮愚。
忆我二首各三十韵·其二
作者：方回
朝代：宋

忆我弱甫冠，束书如钱塘。
中兴百廿载，行都滋浩穰。
虽已劣干淳，尚可云小康。
巴蜀骇破碎，淮襄传扰攘。
腹心辇毂地，按堵如故常。
于时数万士，云集升上庠。
草茅起穷谷，拭目观国光。
出门不识路，天街何其长。
侠士剧燕赵，佳人□姬姜。
五鼓夜灯烛，万楼春丝簧。
吴米白如雪，奚啻千斯仓。
缥缈湖山间，画船娇红粧。
六桥杨柳岸，荷花云水乡。
四时无不宜，莫若僧夏凉。
小儒苦乏赀，冷眼看豪强。
託迹朝士馆，窃睨鹓鹭行。
台评或非是，庙论有不臧。
相与读邸报，愤闷填中肠。
侥倖江汉静，姦凶殛炎荒。
礼闱采刍言，始得伸名场。
岂谓边功相，曾不监彼狂。
骄淫无比伦，虐毒尤披猖。
未闻古天子，买田自置庄。
羣小附鬼蜮，国脉内已戕。
虱臣颇有胆，四被言者章。
最后得拜疏，逋诛逃维扬。
万古木绵庵，不愧赵韩王。
草茂復古殿，雨淋集贤堂。
青史孰可□，念此心神伤。
焉得陆士衡，復与作辨亡。
怀惭
作者：方回
朝代：宋

逃生何处可茅庵，城市山林总不堪。
人莫我知姑用六，今非昔比更缄三。
擘麟行酒海深浅，繫雁传书天北南。
数月儿曹尽饥瘦，无能衰叟但怀惭。
怀秋崖
作者：方回
朝代：宋

崖仙忆昔手予携，音响如钟气吐蜺。
槐国诸公千梦蚁，瓮天余子一酰鸡。
满浮芳酒春梅动，朗诵新诗夜月低。
倏三十年如一瞬，东坡门下愧双溪。
怅惋诗二首·其二
作者：方回
朝代：宋
体裁：七言律诗

一牝犹嫌将两雄，趋新背旧片时中。陡忘前主能为叛，乍事他人更不忠。玉碗空亡无易马，绛桃犹在未随风。何须苦问沙吒利，自是红颜薄老翁。
怒雨
作者：方回
朝代：宋

今歲黄梅雨，龍公剩作威。
雷抨山欲碎，風掣樹如飛。
患濕憎泥屨，聞腥嘔垢衣。
饑貓避誰屋，竟夜不能歸。
思家五首·其一
作者：方回
朝代：宋

忆昔年垂五十时，紫阳山下结茅茨。
閒花野竹三间屋，皓月清风万首诗。
得罪权臣常自笑，逃名市隠復奚疑。
寿登钓渭真惭愧，不学空令有四儿。
思家五首·其一
作者：方回
朝代：宋

憶昔年垂五十時，紫陽山下結茅茨。
閒花野竹三間屋，皓月清風萬首詩。
得罪權臣常自笑，逃名市隠復奚疑。
壽登釣渭真慚愧，不學空令有四兒。
思家五首·其三
作者：方回
朝代：宋

世道駸駸似可咍，多年吾已似銜枚。
品題已定門人叛，議論方公敵國來。
瓦礫敢侔珠玉價，茅茨誰辦棟梁材。
淵明歸去廬山下，未少黄花酒一杯。
思家五首·其二
作者：方回
朝代：宋

湖海今非昔妙齡，未容許汜識陳登。
歸心七里灘頭棹，客思三茅閣上燈。
雪裏梅香尋酒媼，雨前茶好待詩僧。
近來衰老嗟何似，怕啖杭州六月冰。
思家五首·其二
作者：方回
朝代：宋

湖海今非昔妙龄，未容许汜识陈登。
归心七里滩头棹，客思三茅阁上灯。
雪裏梅香寻酒媪，雨前茶好待诗僧。
近来衰老嗟何似，怕啖杭州六月冰。
思家五首·其五
作者：方回
朝代：宋

黄山三十六峰豪，南照城楼百里高。
五岭旧坑金作砚，双桥新酿玉为醪。
浙乡巨舰供鱼鮝，淮郡骈肩致蟹螯。
牛尾狸兼马蹄鳖，消得坡仙赋老饕。
思家五首·其五
作者：方回
朝代：宋

黄山三十六峰豪，南照城樓百里高。
五嶺舊坑金作硯，雙橋新釀玉爲醪。
浙鄉巨艦供魚鮝，淮郡駢肩致蟹螯。
牛尾狸兼馬蹄鱉，消得坡仙賦老饕。
思家五首·其四
作者：方回
朝代：宋

弱冠吟詩六十年，自然熟處有肥仙。
坡翁追和陶元亮，谷老深慚白樂天。
苦李道傍人不採，蟠桃海上事空傳。
平心定氣求中道，佳句無窮在眼前。
急雨
作者：方回
朝代：宋

極熱方亭午，濃陰忽半空。
衆蟬瘖急雨，獨鷂攧高風。
過濕蔬爭綠，矜晴果驟紅。
樹凉宜就飲，殘滴入樽中。
怪夢十首·其一
作者：方回
朝代：宋

高枕非難就，深杯未易謀。
可須疑噩夢，久已慣窮愁。
老矣何嫌死，歸歟豈願留。
曉梁數聲燕，搔首倚吾樓。
怪夢十首·其一〇
作者：方回
朝代：宋

昔日顓朝柄，何人誤廟謀。
漸驚吾輩盡，誰識向來愁。
忠鯁芳香在，姦邪臭穢留。
一時窮富貴，蜃氣結成樓。
怪夢十首·其七
作者：方回
朝代：宋

子午參同契，春秋類是謀。
生前焉用學，死外別無愁。
豈料猶窮健，胡爲此滯留。
客懷誰可比，王粲賦登樓。
怪夢十首·其三
作者：方回
朝代：宋

休官二十載，絲髪不身謀。
肯顧江淹恨，焉知庾信愁。
但當思反魯，何必望封留。
閉目常危坐，胸中百尺樓。
怪夢十首·其九
作者：方回
朝代：宋

萬變觀時事，誰其肉食謀。
乾坤一儒腐，今古兩眉愁。
白首生何益，青春逝不留。
孤燈夜夜坐，曉角動軍樓。
怪夢十首·其二
作者：方回
朝代：宋

倜儻千金盡，艱難斗酒謀。
有生誰不死，惟醉暫無愁。
彭澤先生去，周南太史留。
誰家錦步障，還墜綠珠樓。
怪夢十首·其五
作者：方回
朝代：宋

勤能將拙補，命輒與仇謀。
尚有江湖債，終無世俗愁。
已衰猶未死，欲去又還留。
萬事鵝兒酒，諸公燕子樓。
怪夢十首·其八
作者：方回
朝代：宋

三朝前穀雨，寒甚過時謀。
夜短雞聲早，春闌燕語愁。
獨行仍獨坐，難去又難留。
粗守持身法，堅城護百樓。
怪夢十首·其六
作者：方回
朝代：宋

文宗韓吏部，詩學杜參謀。
餘子焉能凂，吾徒別有愁。
潮陽寧遠謫，補闕肯中留。
往事驚棋局，餘生付酒樓。
怪夢十首·其四
作者：方回
朝代：宋

身謀曾不暇，何况子孫謀。
我老宜多病，癡人豈識愁。
管窺天謂小，繩挽日難留。
將騎言何猥，蒼茫下白樓。
怪梦十首·其一〇
作者：方回
朝代：宋

昔日颛朝柄，何人误庙谋。
渐惊吾辈尽，谁识向来愁。
忠鲠芳香在，姦邪臭秽留。
一时穷富贵，蜃气结成楼。
怪梦十首·其三
作者：方回
朝代：宋

休官二十载，丝髪不身谋。
肯顾江淹恨，焉知庾信愁。
但当思反鲁，何必望封留。
闭目常危坐，胸中百尺楼。
怪梦十首·其九
作者：方回
朝代：宋

万变观时事，谁其肉食谋。
干坤一儒腐，今古两眉愁。
白首生何益，青春逝不留。
孤灯夜夜坐，晓角动军楼。
怪梦十首·其六
作者：方回
朝代：宋

文宗韩吏部，诗学杜参谋。
余子焉能凂，吾徒别有愁。
潮阳宁远谪，补阙肯中留。
往事惊棋局，余生付酒楼。
悔少作
作者：方回
朝代：宋

崛强輪囷謂絕奇，刮摩剔抉更多疑。
彭門峻步勤除道，栗里高風晚得師。
乃後容賒十年死，定應全廢一生詩。
根柯直待如銅石，始是參天溜雨時。
悲歌五首·其一
作者：方回
朝代：宋

三十年前樂事饒，閒身無事暑初銷。
携琴嶽寺延秋月，吹笛江樓過夜潮。
自倚豪狂詩句疾，豈虞離亂鬢毛凋。
故人死盡身猶在，交道生涯兩寂寥。
悲歌五首·其三
作者：方回
朝代：宋

獨立蕭蕭落葉風，閒居已忍十年窮。
幸猶張籍不終瞎，未必杜微真是聾。
瑣事可容知較盡，塵編敢謂讀皆通。
骨骸欲朽心神在，未害藏山待至公。
悲歌五首·其二
作者：方回
朝代：宋

更問公裳與幞頭，披襟散髪十年秋。
郭郎鮑老元相□，張丈殷兄且自由。
善樂神仙惟有醉，算知天地本無愁。
奈何尚欲誅姦鬼，亹亹寒窗筆不休。
悲歌五首·其二
作者：方回
朝代：宋

更问公裳与幞头，披襟散髪十年秋。
郭郎鲍老元相□，张丈殷兄且自由。
善乐神仙惟有醉，算知天地本无愁。
奈何尚欲诛姦鬼，亹亹寒窗笔不休。
悲歌五首·其五
作者：方回
朝代：宋

窮凶極詐肆淫貪，賓主湖山晝夜酣。
世事可欺沙武口，天誅難免木綿庵。
貲財已籍宮宜赭，腰領猶全首欠函。
地下麗華應有語，不因玉樹失江南。
悲歌五首·其四
作者：方回
朝代：宋

憂驚喜愕夢紛紛，了了誰能白黑分。
晝夜星辰常轉換，春秋草木互芳芬。
姬昌秦政今誰諱，呂洞鍾權近不聞。
氣盡勢窮終變滅，世間萬事總浮雲。
惜硯中花
作者：方回
朝代：宋

花擔移來錦繡叢，小窗瓶水浸春風。
朝來不忍輕磨墨，落硯香粘數點紅。
惜芍藥再賦
作者：方回
朝代：宋

元方除却牡丹兄，俗紫凡紅敢競名。
天女散花雖不染，道人養馬豈無情。
一芽才動看承久，千蕊俱空斷送輕。
三萬卷書總零落，匹如風雨未須驚。
感事
作者：方回
朝代：宋

直道難容世，深言易絕交。
但稱司馬好，勿解子雲嘲。
彼自盟黄棘，吾寧藉白茅。
一竿至清水，歸去老江郊。
感嘆三首·其一
作者：方回
朝代：宋

浪說千軍戰，空登二紀名。
乾坤恩甚大，毫髪事無成。
長日柴門掩，閒人俗眼輕。
竊花無力護，笑道近專城。
感嘆三首·其一
作者：方回
朝代：宋

浪说千军战，空登二纪名。
干坤恩甚大，毫髪事无成。
长日柴门掩，閒人俗眼轻。
窃花无力护，笑道近专城。
感嘆三首·其三
作者：方回
朝代：宋

孰識維摩病，猶疑子夏肥。
少曾逢順境，動輒履危機。
奕局雨斜濕，吟牋風急飛。
夜寒逢惡客，酒盡未云歸。
感嘆三首·其二
作者：方回
朝代：宋

長歌歸去來，無乃已遲哉。
遇事佯如聵，從人喚作獃。
胡僧需酒肉，戍卒借亭臺。
豈不二千石，閑居自可咍。
感嘆三首·其二
作者：方回
朝代：宋

长歌归去来，无乃已迟哉。
遇事佯如聩，从人唤作獃。
胡僧需酒肉，戍卒借亭台。
岂不二千石，闲居自可咍。
感旧
作者：方回
朝代：宋

春暖鶑簧绝，宵寒鬼燐微。
美人应骨朽，华屋已灰飞。
巷陌名空在，毗邻事总非。
昔贤歌麦秀，不必泪霑衣。
感昔
作者：方回
朝代：宋

古郡峰峦拥，吾家望最奇。
水疑无去处，树少不阴时。
岘首名犹在，西州意自悲。
典刑与风景，宁復后人知。
感昔
作者：方回
朝代：宋

古郡峰巒擁，吾家望最奇。
水疑無去處，樹少不陰時。
峴首名猶在，西州意自悲。
典刑與風景，寧復後人知。
感舊
作者：方回
朝代：宋

春暖鶑簧絕，宵寒鬼燐微。
美人應骨朽，華屋已灰飛。
巷陌名空在，毗鄰事總非。
昔賢歌麥秀，不必淚霑衣。
慵起
作者：方回
朝代：宋

慵起披衣出戶遲，今年最喜免招醫。
粗容破竈炊雲子，可用芳筵佐雪兒。
醉後作詩多不記，夢中讀易了無疑。
雨晴風爽園林密，獨立清陰過午時。
慵起
作者：方回
朝代：宋

慵起披衣出户迟，今年最喜免招医。
粗容破竈炊云子，可用芳筵佐雪儿。
醉后作诗多不记，梦中读易了无疑。
雨晴风爽园林密，独立清阴过午时。
慶陸仁重舉男四首·其一
作者：方回
朝代：宋

治郡年才半買臣，青春天上送麒麟。
鼎來好事由陰德，曾活澄江十萬人。
慶陸仁重舉男四首·其三
作者：方回
朝代：宋

昇平重見上元天，簫鼓聲中璧月圓。
惟有高門更多喜，金盤分送洗兒錢。
慶陸仁重舉男四首·其二
作者：方回
朝代：宋

相門佳氣夜葱葱，早已憑熊更夢熊。
二十此郎作文賦，乃翁仍是黑頭公。
慶陸仁重舉男四首·其四
作者：方回
朝代：宋

積善懸知慶有餘，芝蘭衮衮秀階除。
紫陽一滴泉源遠，早聘名儒授四書。
憩老
作者：方回
朝代：宋

憩老千山裏，投閒五載餘。
直令艱日糴，何用戀鄉居。
白傅欲賣宅，虞卿空著書。
秋園菊籬好，荒草欠人鋤。
憩老
作者：方回
朝代：宋

憩老千山裏，投閒五载余。
直令艰日籴，何用恋乡居。
白傅欲卖宅，虞卿空着书。
秋园菊篱好，荒草欠人锄。
憩老
作者：方回
朝代：宋

憩老千山里，投閒五载余。
直令艰日籴，何用恋乡居。
白傅欲卖宅，虞卿空著书。
秋园菊篱好，荒草欠人锄。
憶我二首各三十韻·其一
作者：方回
朝代：宋

憶我幼時事，南歸自番禺。
三邊已澒洞，內郡猶無虞。
故居山城間，四面闤闠區。
東西萬貨集，朝暮百賈趨。
諸父領賓客，衣冠一何都。
觴豆日談笑，往往皆文儒。
比屋有高樓，其上娉婷姝。
俠少喜酒賤，歌呼間笙竽。
無何鬰攸作，一夕化爲墟。
朝廷易楮幣，百姓駢嘆吁。
物價漸踴貴，饑剽多流俘。
我家衆長上，生近乾淳初。
曰此風俗降，歲歲有不如。
老者遷化去，少者分馳驅。
生理益艱窘，口腹各自圖。
書囊裹筆硯，扁舟落江湖。
苟且祿仕齒，荏苒歲月徂。
乍得返鄉里，驚怛心若刳。
前輩盡黄壤，小兒皆白鬚。
屢火不一火，坊巷非舊閭。
上塚享亭仆，訪寺詩壁污。
向之紅粉面，蟻穴髑髏枯。
乃知宇宙內，萬有皆空虛。
我生逼六十，偶幸全頭顱。
身閲大兵革，一思一欷歔。
懷舊夢恍惚，弔往腸鬰紆。
六十年間事，歷歷尚可模。
我所見之人，百萬泉下俱。
神仙謂不死，終久歸於無。
寄語肉食子，無以智誚愚。
憶我二首各三十韻·其二
作者：方回
朝代：宋

憶我弱甫冠，束書如錢塘。
中興百廿載，行都滋浩穰。
雖已劣乾淳，尚可云小康。
巴蜀駭破碎，淮襄傳擾攘。
腹心輦轂地，按堵如故常。
于時數萬士，雲集升上庠。
草茅起窮谷，拭目觀國光。
出門不識路，天街何其長。
俠士劇燕趙，佳人□姬姜。
五鼓夜燈燭，萬樓春絲簧。
吳米白如雪，奚啻千斯倉。
縹緲湖山間，畫船嬌紅粧。
六橋楊柳岸，荷花雲水鄉。
四時無不宜，莫若僧夏凉。
小儒苦乏貲，冷眼看豪强。
託迹朝士館，竊睨鵷鷺行。
臺評或非是，廟論有不臧。
相與讀邸報，憤悶填中腸。
僥倖江漢靜，姦凶殛炎荒。
禮闈采芻言，始得伸名場。
豈謂邊功相，曾不監彼狂。
驕淫無比倫，虐毒尤披猖。
未聞古天子，買田自置莊。
羣小附鬼蜮，國脈內已戕。
虱臣頗有膽，四被言者章。
最後得拜疏，逋誅逃維揚。
萬古木綿庵，不愧趙韓王。
草茂復古殿，雨淋集賢堂。
青史孰可□，念此心神傷。
焉得陸士衡，復與作辨亡。
懷慚
作者：方回
朝代：宋

逃生何處可茅庵，城市山林總不堪。
人莫我知姑用六，今非昔比更緘三。
擘麟行酒海深淺，繫雁傳書天北南。
數月兒曹盡饑瘦，無能衰叟但懷慚。
懷秋崖
作者：方回
朝代：宋

崖仙憶昔手予携，音響如鐘氣吐蜺。
槐國諸公千夢蟻，甕天餘子一醯雞。
滿浮芳酒春梅動，朗誦新詩夜月低。
倏三十年如一瞬，東坡門下愧雙溪。
戊子元日丹阳道中二首·其二
作者：方回
朝代：宋

轧轧箯舆猎晓霜，孤征无復共椒觞。
浮生物物身为累，垂老年年节是常。
稍听村田喧鼓笛，遥怜儿女欠衣裳。
于潜西上王干路，苦忆茅柴白酒香。
戊子元日丹陽道中二首·其一
作者：方回
朝代：宋

夜卧田家牯犢傍，晨興秈飯煮葱湯。
阨窮未覺英豪恥，清苦應容壽命長。
客路天晴聊可喜，家園春動自難忘。
已欣舊歲交新歲，却向丹陽憶紫陽。
戊子元日丹陽道中二首·其二
作者：方回
朝代：宋

軋軋箯輿獵曉霜，孤征無復共椒觴。
浮生物物身爲累，垂老年年節是常。
稍聽村田喧鼓笛，遥憐兒女欠衣裳。
於潜西上王干路，苦憶茅柴白酒香。
戊子生日
作者：方回
朝代：宋

去年苦雨客西湖，汤餠经营至午无。
穷老復能逢顺境，归林聊得保残躯。
亲情饮食烦相问，朋友歌诗似稍腴。
永感情怀更衰病，可怜儿辈事庖厨。
戊子生日
作者：方回
朝代：宋

去年苦雨客西湖，湯餠經營至午無。
窮老復能逢順境，歸林聊得保殘軀。
親情飲食煩相問，朋友歌詩似稍腴。
永感情懷更衰病，可憐兒輩事庖厨。
戊戌元日三首·其一
作者：方回
朝代：宋

班春踰半月，獻歲換新正。
馬動人聲喜，星明曉意晴。
寒袪和氣勝，病愈老身輕。
七十二年事，沉吟暗自驚。
戊戌元日三首·其三
作者：方回
朝代：宋

彷彿曉鐘鳴，家家起五更。
物宜春後暖，人喜歲初晴。
衰老猶能飲，虛空誤得名。
題詩思舊日，無此好新正。
戊戌元日三首·其二
作者：方回
朝代：宋

爐香禮天地，再過古來稀。
此日仍逢節，何時定許歸。
年高還拜怯，客窘久留非。
遥憶小兒女，新春只故衣。
戊戌生日二首·其一
作者：方回
朝代：宋

貪得真迷境，持平實悟門。
未妨人負我，各要子生孫。
動輒聞誰死，猗嗟幸獨存。
榮華何足記，衰悴不須論。
戊戌生日二首·其二
作者：方回
朝代：宋

客舍逢生日，鄰家送壽星。
循彝須答禮，恃熟莫忘形。
把筆遲賡和，開樽共醉醒。
五兒一隨侍，心竊愧椿庭。
戊戌端午
作者：方回
朝代：宋

退休敢望賜宮衣，破篋重尋舊暑絺。
梅子黄時端午又，葵花紅處故園非。
畫符焉用元無病，標錦休爭但合歸。
頼有故人餉新煮，一杯草草勒魚肥。
戊戌端午
作者：方回
朝代：宋

退休敢望赐宫衣，破箧重寻旧暑絺。
梅子黄时端午又，葵花红处故园非。
画符焉用元无病，标锦休争但合归。
頼有故人饷新煮，一杯草草勒鱼肥。
戏书
作者：方回
朝代：宋

万有非真偶有之，倏无合悟本无时。
伯夷季札轻千乘，肯着春风护柳枝。
戏书旅况
作者：方回
朝代：宋

垢痒频搔虱欠烘，泥行草宿嘆匆匆。
欲纫衣苦无针线，每煮羹难得菜葱。
险恶固宜防贼盗，愚顽莫可恕奴僮。
閒人况是身为客，是事难将昔日同。
戏咏昌化县土风二首·其一
作者：方回
朝代：宋

阔衣男子荷薪樵，瘿颈妇人昂髻髫。
巨石塞途饶荦确，荒村扃户故萧条。
水风骚屑雨非雨，溪涧复重桥復桥。
授粲割鲜何敢望，尚无漓酒与侬浇。
戏咏昌化县土风二首·其二
作者：方回
朝代：宋

富有大山无广川，积多冢树少炊烟。
绝奇车盘岭上石，稍阔走马平东田。
竹筐晒谷争晴日，瓦瓮淹虀及冻天。
未信苏湖万顷室，数家荞穄树头悬。
戏咏老农观稻以秋字为韵·其一
作者：方回
朝代：宋

扶杖行阡陌，秔籼极望秋。
儿孙邀按视，父宿听分抽。
村佃同黄馘，山妻对白头。
负禾难努力，拾穗尚明眸。
粪薄嫌苗瘠，耘迟讶草留。
后生无乃懒，今岁更奚尤。
籴价先朝贱，租期旧尹优。
迩来非昔比，谁復为侬忧。
路远筋骸倦，风凉咳唾稠。
采壶炊破甑，啖茹荐新篘。
一饭都能几，三杯即告休。
堆场喧鸟雀，隘巷集羊牛。
幼稚茅茨候，驩呼果栗求。
虽无玉鸠赐，端胜富民侯。
戏咏老农观稻以秋字为韵·其二
作者：方回
朝代：宋

久无筋力荷鉏耰，坐阅千畦䆉稏秋。
又喜黄云今满眼，不知白雪已盈头。
丁宁幼稚频驱雀，约敕比邻远放牛。
及早儿孙了租税，颓龄一饱更何忧。
戏咏老农观稻以秋字为韵孔府判野耘尝宦云南今以馀瘴多病意欲休官因读唐书南诏传为此二诗问其风俗·其一
作者：方回
朝代：宋
体裁：五言排律

万里蚕丛国，西南出漏天。吐蕃唐徼接，越巂汉疆连。参井星躔外，岷峨雪界边。牂船元下粤，剑栈忽朝燕。骠信狂图歇，苴咩险要镌。称元更号谓，督爽革官联。慰谕开行府，咨诹肃使权。贝仍通一觅，土尚锡双田。饰齿金兼漆，充衣卉与毡。瓜匏冬更实，桃杏腊尤妍。混壹良堪喜，诛求或未悛。霜威才莅止，舆诵总驩然。归橐无蛮货，征袍有瘴烟。□曾甘鞅掌，由此困沉绵。柔远华风浃，同文译史传。愿闻谈土俗，王会纂周篇。
戏简杨华父
作者：方回
朝代：宋

落笔知学力，开口见心事。
吾尝持此说，以阅天下士。
杨侯老病躯，斗胆傲一世。
王公敢唾駡，圣贤自位置。
贫至典深衣，犹抱禹稷志。
立论无今人，作诗有古意。
半夜起醉歌，达旦不肯寐。
佯狂未为非，贾祸亦可畏。
筑屋五百间，誓言恢讲肄。
何如觅皂角，浣濯暑服腻。
或献髭药却之
作者：方回
朝代：宋

行路干坤半，流年六十强。
不营埋骨穴，更用染髭方。
政使飞昇可，犹难服食良。
养生或攻外，曾否鉴嵇康。
或獻髭藥却之
作者：方回
朝代：宋

行路乾坤半，流年六十强。
不營埋骨穴，更用染髭方。
政使飛昇可，猶難服食良。
養生或攻外，曾否鑒嵇康。
戲書
作者：方回
朝代：宋

春天晴更好，無奈惡情懷。
馬死鞍空在，花開酒欠佳。
鄰醫賒藥餌，侍婢典簪釵。
倚杖吟還喜，新分孔墓楷。
戲書
作者：方回
朝代：宋

萬有非真偶有之，倏無合悟本無時。
伯夷季札輕千乘，肯著春風護柳枝。
戲書旅况
作者：方回
朝代：宋

垢癢頻搔虱欠烘，泥行草宿嘆匆匆。
欲紉衣苦無針線，每煮羹難得菜葱。
險惡固宜防賊盜，愚頑莫可恕奴僮。
閒人况是身爲客，是事難將昔日同。
戲簡楊華父
作者：方回
朝代：宋

落筆知學力，開口見心事。
吾嘗持此說，以閲天下士。
楊侯老病軀，斗膽傲一世。
王公敢唾駡，聖賢自位置。
貧至典深衣，猶抱禹稷志。
立論無今人，作詩有古意。
半夜起醉歌，達旦不肯寐。
佯狂未爲非，賈禍亦可畏。
築屋五百間，誓言恢講肄。
何如覓皂角，浣濯暑服膩。
戲詠昌化縣土風二首·其一
作者：方回
朝代：宋

闊衣男子荷薪樵，癭頸婦人昂髻髫。
巨石塞途饒犖確，荒村扃戶故蕭條。
水風騷屑雨非雨，溪澗複重橋復橋。
授粲割鮮何敢望，尚無漓酒與儂澆。
戲詠昌化縣土風二首·其二
作者：方回
朝代：宋

富有大山無廣川，積多冢樹少炊烟。
絕奇車盤嶺上石，稍闊走馬平東田。
竹筐曬穀爭晴日，瓦甕淹虀及凍天。
未信蘇湖萬頃室，數家蕎穄樹頭懸。
戲詠老農觀稻以秋字爲韻·其一
作者：方回
朝代：宋

扶杖行阡陌，秔秈極望秋。
兒孫邀按視，父宿聽分抽。
村佃同黄馘，山妻對白頭。
負禾難努力，拾穗尚明眸。
糞薄嫌苗瘠，耘遲訝草留。
後生無乃懶，今歲更奚尤。
糴價先朝賤，租期舊尹優。
邇來非昔比，誰復爲儂憂。
路遠筋骸倦，風凉咳唾稠。
採壺炊破甑，啖茹薦新篘。
一飯都能幾，三杯即告休。
堆場喧鳥雀，隘巷集羊牛。
幼稚茅茨候，驩呼果栗求。
雖無玉鳩賜，端勝富民侯。
戲詠老農觀稻以秋字爲韻·其二
作者：方回
朝代：宋

久無筋力荷鉏耰，坐閲千畦䆉稏秋。
又喜黄雲今滿眼，不知白雪已盈頭。
丁寧幼稚頻驅雀，約敕比鄰遠放牛。
及早兒孫了租稅，頹齡一飽更何憂。
戴帅初赋道人萧了空坐逝出神事借韵
作者：方回
朝代：宋

漆园老子蝶魂飞，缑氏仙人鹤驭归。
往事何凭烟漠漠，余生几度雪霏霏。
早容身厕三千列，偶许年过七十稀。
籍湜叛韩吾岂敢，平生不惯食言肥。
戴帥初賦道人蕭了空坐逝出神事借韻
作者：方回
朝代：宋

漆園老子蝶魂飛，緱氏仙人鶴馭歸。
往事何憑煙漠漠，餘生幾度雪霏霏。
早容身厠三千列，偶許年過七十稀。
籍湜叛韓吾豈敢，平生不慣食言肥。
所感
作者：方回
朝代：宋

生涯今尔许，心悔旧为邦。
老合营埋穴，贫犹买酿缸。
山行怜瘦马，昼诵喜晴窗。
忽欲翩然去，风帆泝九江。
所感
作者：方回
朝代：宋

生涯今爾許，心悔舊爲邦。
老合營埋穴，貧猶買釀缸。
山行憐瘦馬，晝誦喜晴窗。
忽欲翩然去，風帆泝九江。
所聞
作者：方回
朝代：宋

荷鍤除園棘，鄰翁誦所聞。
花開爭共折，草長竟誰耘。
薪赭近郊樹，畬燒無主墳。
問言何至此，軍馬日紛紛。
所覩
作者：方回
朝代：宋

形泰神勞極，心非貌敬多。
甘從道左避，肯羨馬前呵。
雪屋聽兒讀，花房顧妾歌。
同聲不同調，末後看如何。
所闻
作者：方回
朝代：宋

荷锸除园棘，邻翁诵所闻。
花开争共折，草长竟谁耘。
薪赭近郊树，畲烧主坟。
问言何至此，军马日纷纷。
承金漢臣寄詩將及一月次韻奉酬併呈徐蜚英
作者：方回
朝代：宋

千里秋光一倚欄，危樓四望碧雲寬。
遥知對壘分詩將，未覺同舟怯縣灘。
九日與誰同把酒，八年如我倦彈冠。
會難別易駒陰迅，時展來篇細細看。
拟古五首·其一
作者：方回
朝代：宋

达人安天命，养器以待时。
匪谓闭其门，端坐无所为。
东家田中苗，既种且溉之。
西家不復尔，秋至或忍饥。
一得异一失，非天有偏私。
口实云自求，曷不观诸颐。
拟古五首·其三
作者：方回
朝代：宋

江南九月后，无日非重阳。
十月十一月，岂不雪且霜。
严冻杀百草，菊花弥更黄。
于兹偶有酒，十觞至百觞。
□□□□了，復醉梅花傍。
拟咏贫士七首·其一
作者：方回
朝代：宋

陶渔起畎亩，在野贤无遗。
世岂有贫士，贫民且无之。
鳏寡不敢侮，俊乂斯可知。
末季尚贪慾，高位多穷奇。
有如元恺者，岂不寒与饥。
寒饥士之常，苍生良足悲。
拟咏贫士七首·其三
作者：方回
朝代：宋

周公昔下士，一饭不遑餐。
四海颂声作，白屋无復寒。
三家柄鲁国，阳虎盗屿璠。
曾原二三子，忍饥依杏坛。
士当察时命，固穷心所安。
何至挟长铗，特为无鱼弹。
拟咏贫士七首·其六
作者：方回
朝代：宋

少陵走西蜀，坡仙谪罗浮。
暗与渊明合，九日无新篘。
儿曹处此境，四顾定復愁。
惟此三老翁，浩然无所忧。
作诗配日月，万古长空流。
寄谢酩酊子，讵识黄花秋。
拟咏贫士七首·其四
作者：方回
朝代：宋

昔在冯敬通，晚节极穷困。
岂不尝专城，肥遯故无闷。
如何彼江生，赋此以为恨。
政坐不能隠，揣谓意有怨。
与世一不合，心迹当两远。
岂容近市朝，尚与俗物溷。
挽分水柳溪何处士二首·其一
作者：方回
朝代：宋

太学师名士，初踰志学年。
树蘐竭甘旨，肯室擅林泉。
盗踵兵戈起，家并里社全。
陈蕃旧悬榻，惜未致斯贤。
挽分水柳溪何处士二首·其二
作者：方回
朝代：宋
体裁：五言律诗

历数更端后，英雄崛起间。子真逃谷口，甪里老商颜。德共三槐远，名堪五柳攀。知贤惭拙守，论撰幸藏山。
挽分水柳溪何处士二首·其二
作者：方回
朝代：宋

历数更端后，英雄崛起间。
子真逃谷口，甪里老商颜。
德共三槐远，名堪五柳攀。
知贤惭拙守，论譔幸藏山。
挽分水柳溪何處士二首·其一
作者：方回
朝代：宋

太學師名士，初踰志學年。
樹蘐竭甘旨，肯室擅林泉。
盜踵兵戈起，家并里社全。
陳蕃舊懸榻，惜未致斯賢。
挽分水柳溪何處士二首·其二
作者：方回
朝代：宋

歷數更端後，英雄崛起間。
子真逃谷口，甪里老商顔。
德共三槐遠，名堪五柳攀。
知賢慚拙守，論譔幸藏山。
挽吕襄阳
作者：方回
朝代：宋

将军报国寸心丹，满眼儿孙尽好官。
一品已颁新印绶，九重犹许旧衣冠。
碑存岘首怀羊祜，箭着浮图恨贺兰。
公论百年应自定，且留忠节后人看。
挽呂襄陽
作者：方回
朝代：宋

將軍報國寸心丹，滿眼兒孫盡好官。
一品已頒新印綬，九重猶許舊衣冠。
碑存峴首懷羊祜，箭著浮圖恨賀蘭。
公論百年應自定，且留忠節後人看。
挽艮岩梅府卿·其一
作者：方回
朝代：宋

庚午昔同朝，權臣狠且驕。
至尊俱芥視，大物遽冰消。
密勿毗廊肆，艱難駕使軺。
絲毫心有愧，壽肯到今朝。
挽艮岩梅府卿·其三
作者：方回
朝代：宋

改卜龜圖後，閒居二十年。
商顔才聘幣，剡曲竟回船。
□□無虛日，粢盛有薄田。
何須似裴李，綠野及平泉。
挽艮岩梅府卿·其二
作者：方回
朝代：宋

往事括囊坤，元魁罪忍論。
咸淳君蔑有，德祐國能存。
委曲都司筆，侵尋亞從門。
惟公獨不肯，手板倒桓溫。
挽艮岩梅府卿·其二
作者：方回
朝代：宋

往事括囊坤，元魁罪忍论。
咸淳君蔑有，德佑国能存。
委曲都司笔，侵寻亚从门。
惟公独不肯，手板倒桓温。
探菊二首·其一
作者：方回
朝代：宋

秋旱今年冷意乖，將無斷送老生涯。
山田百穀俱焦槁，一雨何妨爲菊花。
探菊二首·其二
作者：方回
朝代：宋

心最憐渠旱菊苗，蕊青如粟間如椒。
小勞汲井何妨事，有酒吾當着酒澆。
擬古五首·其一
作者：方回
朝代：宋

達人安天命，養器以待時。
匪謂閉其門，端坐無所爲。
東家田中苗，既種且溉之。
西家不復爾，秋至或忍饑。
一得異一失，非天有偏私。
口實云自求，曷不觀諸頤。
擬古五首·其三
作者：方回
朝代：宋

江南九月後，無日非重陽。
十月十一月，豈不雪且霜。
嚴凍殺百草，菊花彌更黄。
於茲偶有酒，十觴至百觴。
□□□□了，復醉梅花傍。
擬古五首·其二
作者：方回
朝代：宋

高臺垂釣竿，不過一漁翁。
三徑連東籬，略與寒士同。
何獨嚴與陶，百代流清風。
文叔本僥倖，寄奴非英雄。
我評夷與齊，大勝營丘公。
擬古五首·其五
作者：方回
朝代：宋

知十與知二，回賜同補哲。
所以孟堅表，九品較優劣。
人貌無明鏡，妍醜孰分別。
物無權與衡，輕重亦不决。
擬古五首·其四
作者：方回
朝代：宋

騷人稱屈宋，宋豈敵子平。
詩家推陶謝，謝豈肩淵明。
魯直愛水仙，以梅爲其兄。
梅似可祖父，吾今改茲評。
擬詠貧士七首·其一
作者：方回
朝代：宋

陶漁起畎畝，在野賢無遺。
世豈有貧士，貧民且無之。
鰥寡不敢侮，俊乂斯可知。
末季尚貪慾，高位多窮奇。
有如元愷者，豈不寒與饑。
寒饑士之常，蒼生良足悲。
擬詠貧士七首·其七
作者：方回
朝代：宋

龔夬坐何罪，持扇行覓錢。
唐意介之孫，忍餓死空山。
我嘗讀史冊，悵望南渡前。
似茲良亦多，晚輩未可姍。
此責有所歸，冠裳天地顛。
禍至崩杞國，彼悔其奚言。
擬詠貧士七首·其三
作者：方回
朝代：宋

周公昔下士，一飯不遑餐。
四海頌聲作，白屋無復寒。
三家柄魯國，陽虎盜嶼璠。
曾原二三子，忍饑依杏壇。
士當察時命，固窮心所安。
何至挾長鋏，特爲無魚彈。
擬詠貧士七首·其二
作者：方回
朝代：宋

生不逢堯舜，夜歌齊國門。
短布適至骭，顧此何足言。
得無慕反坫，頗欲致飽溫。
區區霸者佐，治躬乏本原。
易地可禹稷，獨許陋巷顔。
管卑况彼寧，人品當爾論。
擬詠貧士七首·其五
作者：方回
朝代：宋

堂堂孔北海，不憂樽酒空。
一旦坐口語，老瞞不見容。
危行言未遜，難保明哲躬。
虞翻落日南，管寧老遼東。
事至於此極，豈願飄孤蓬。
所以焦先者，愧處蝸廬中。
擬詠貧士七首·其六
作者：方回
朝代：宋

少陵走西蜀，坡仙謫羅浮。
暗與淵明合，九日無新篘。
兒曹處此境，四顧定復愁。
惟此三老翁，浩然無所憂。
作詩配日月，萬古長空流。
寄謝酩酊子，詎識黄花秋。
擬詠貧士七首·其四
作者：方回
朝代：宋

昔在馮敬通，晚節極窮困。
豈不嘗專城，肥遯故無悶。
如何彼江生，賦此以爲恨。
政坐不能隠，揣謂意有怨。
與世一不合，心迹當兩遠。
豈容近市朝，尚與俗物溷。
改白云庵疏语为李道大
作者：方回
朝代：宋

昔有隠君子，中年洛阳居。
击壤歌太平，洛人为结庐。
名曰安乐窝，花间行小车。
昔有贤宰相，退休寓洛都。
心乎爱此老，卜邻同里闾。
买园广其宅，至今传画图。
贤宰富彦国，隠君邵尧夫。
走也非隠君，贤宰今不无。
草草白云庵，隙地日自锄。
欲筑三两亭，冠盖延朋徒。
劝君可绿蚁，揣己无青蚨。
解剑肯指廪，芳名宜大书。
改白雲庵疏語爲李道大
作者：方回
朝代：宋

昔有隠君子，中年洛陽居。
擊壤歌太平，洛人爲結廬。
名曰安樂窩，花間行小車。
昔有賢宰相，退休寓洛都。
心乎愛此老，卜鄰同里閭。
買園廣其宅，至今傳畫圖。
賢宰富彥國，隠君邵堯夫。
走也非隠君，賢宰今不無。
草草白雲庵，隙地日自鋤。
欲築三兩亭，冠蓋延朋徒。
勸君可綠蟻，揣己無青蚨。
解劍肯指廩，芳名宜大書。
放夜
作者：方回
朝代：宋

深夜楼前笑语譁，禁街钟鼓暂停挝。
冶游谑浪非吾事，富足欢娱有几家。
春酒可能融鬓雪，书灯独自照梅花。
黄柑犹见昇平物，四十年前客永嘉。
放夜
作者：方回
朝代：宋

深夜樓前笑語譁，禁街鐘鼓暫停撾。
冶游謔浪非吾事，富足歡娛有幾家。
春酒可能融鬢雪，書燈獨自照梅花。
黄柑猶見昇平物，四十年前客永嘉。
故太學徐君哀辭
作者：方回
朝代：宋

蹈海沈江合比蹤，子陽蛙坎可能容。
自聞門外韓擒虎，豈乏雲間陸士龍。
信矣百年誰不死，哀哉三子亦相從。
爛爲井底泥無恨，肯顧區區馬鬣封。
故王氏安人挽辭
作者：方回
朝代：宋

淑配生同邑，錢王錦繡鄉。
甫登重卦壽，遽掩若堂喪。
桑梓推真節，芝蘭篤義方。
冥冥資佛力，長子作緇郎。
數日項頰顴咽腫痛髪中有瘡
作者：方回
朝代：宋

有生必死理之常，酒到何爲不舉觴。
未問劉伶墳上土，何妨張詠鬢邊瘡。
叔和解訣行尸脈，仲景工言越婢湯。
知命吾當謝醫藥，服膺參也戰兢章。
文公故居有懷
作者：方回
朝代：宋

慷慨懷人獨倚樓，定應故國此神遊。
共知道派傳洙泗，猶覺文星貫斗牛。
八佾舞移誰有魯，兩楹夢斷已無周。
先生不遇關何事，更作離騷一段愁。
文公書院新創
作者：方回
朝代：宋

新堂育士煥榱椽，突起文公故宅邊。
孟子向來推亞聖，鄒人誰不企先賢。
遺書會萃垂千古，缺典因循近百年。
爲問杏壇舊鄰里，顔曾以後豈無傳。
断河酒楼得花字落字二首·其一
作者：方回
朝代：宋

忽此四十载，弱冠来京华。
缪乘朝士马，偶驾刺史车。
谤墨满褚笥，战血腥干铘。
良喜返初服，草屩牧羜豭。
曷乃浪復出，头雪眼已花。
市人幸不识，徒步趋酒家。
惊倒道上客，高楼何讙譁。
醉卧忘解衣，巷瓯朝鸣茶。
断河酒楼得花字落字二首·其二
作者：方回
朝代：宋

六客三老翁，范张雅善谑。
逆耳两能受，傍观殊错愕。
当其未醉时，容言极温恪。
美俗夸英多，玄理探敷落。
罚𨠵弗少恕，谈锋遂相斫。
傥非德将之，岂不咎狂药。
红尘玄都观，玉树临春阁。
此感独慨予，默然引深酌。
断河酒楼得花字落字二首·其二
作者：方回
朝代：宋
体裁：古风

六客三老翁，范张雅善谑。逆耳两能受，傍观殊错愕。当其未醉时，容言极温恪。美俗誇英多，玄理探敷落。罚�弗少恕，谈锋遂相斫。傥非德将之，岂不咎狂药。红尘玄都观，玉树临春阁。此感独慨予，默然引深酌。
新晴
作者：方回
朝代：宋

女伴新晴喜曬衣，老人閒步覽春暉。
隔籬一樹桃花發，初見今年粉蝶飛。
新晴過張村舊巡檢寨
作者：方回
朝代：宋

干戈踰一紀，幾度此江邊。
近覺全無盜，仍欣粗有年。
炊烟生古屋，晴日照新船。
猶憶紛紜際，偷生盡可憐。
斷橋西人家三首·其一
作者：方回
朝代：宋

無數菰蒲間藕花，萬絲垂柳曳風斜。
竹籬茅舍渾如畫，最愛橋西第一家。
斷橋西人家三首·其三
作者：方回
朝代：宋

望極蘇堤欲盡頭，叢篁老柳水天秋。
船中遥看家家好，却恐君來住亦愁。
斷橋西人家三首·其二
作者：方回
朝代：宋

主人儻不粗能吟，辜負湖天水竹林。
我若移家來此住，詩人無數日相尋。
斷河酒樓得花字落字二首·其一
作者：方回
朝代：宋

忽此四十載，弱冠來京華。
繆乘朝士馬，偶駕刺史車。
謗墨滿褚笥，戰血腥干鋣。
良喜返初服，草屩牧羜豭。
曷乃浪復出，頭雪眼已花。
市人幸不識，徒步趨酒家。
驚倒道上客，高樓何讙譁。
醉卧忘解衣，巷甌朝鳴茶。
斷河酒樓得花字落字二首·其二
作者：方回
朝代：宋

六客三老翁，范張雅善謔。
逆耳兩能受，傍觀殊錯愕。
當其未醉時，容言極溫恪。
美俗誇英多，玄理探敷落。
罰𨠵弗少恕，談鋒遂相斫。
儻非德將之，豈不咎狂藥。
紅塵玄都觀，玉樹臨春閣。
此感獨慨予，默然引深酌。
斷酒半月餘
作者：方回
朝代：宋

毒手遭風伯，危機伏醉鄉。
不成摩詰病，未悔次公狂。
飲器質錢盡，酤壚添價昂。
酒徒容改事，瓦碗茗芽香。
方去言府判挽詩二首·其一
作者：方回
朝代：宋

諸老非前日，吾宗有若人。
大圭全粹質，勁柏挺長身。
倉卒完鄉縣，艱難寢戰塵。
深慚銘筆短，未足永堅珉。
方去言府判挽詩二首·其二
作者：方回
朝代：宋

壬戌同登日，秋崖尚見之。
王家子敬字，謝氏惠連詩。
鄉校六龍渡，宗盟七桂枝。
殘碑麟筆絕，後死嘆吾衰。
方去言府判挽诗二首·其二
作者：方回
朝代：宋

壬戌同登日，秋崖尚见之。
王家子敬字，谢氏惠连诗。
乡校六龙渡，宗盟七桂枝。
残碑麟笔绝，后死嘆吾衰。
旅况戲題
作者：方回
朝代：宋

行役亦何聊，聽予旅况謠。
水須分嶺頂，路必過山腰。
早問人求店，無輕馬度橋。
衣袍不解带，側卧幾寒宵。
旅悶十首·其一
作者：方回
朝代：宋

病恐醫難謝，貧驚糴愈昂。
未甘頻餌藥，只欲暫休糧。
暑殆無凉處，饑容有熟鄉。
歸歟謀藿食，不敢畏秋陽。
旅悶十首·其一〇
作者：方回
朝代：宋

浩浩觀今古，憧憧角利名。
學如未聞道，死似不曾生。
瑣碎禽蟲語，芳鮮草樹榮。
過時隨變滅，歷代幾公卿。
旅悶十首·其七
作者：方回
朝代：宋

運啟奎占瑞，途殫彗告危。
晚生違盛際，後死值衰期。
何啻三歸備，寧虞九鼎移。
焉知專夜妾，竟孕別人兒。
旅悶十首·其三
作者：方回
朝代：宋

舊觀繁華絕，餘風巧僞滋。
人窮何不至，俗薄故堪嗤。
敝帚猶艱借，勞薪自暗炊。
扶摇九萬里，遥謝庶風雌。
旅悶十首·其九
作者：方回
朝代：宋

升沉元有命，不在巧謀身。
政使魁廷彥，兼能位諫臣。
一時儕惡黨，百世號憸人。
所得都能幾，風花瞬息春。
旅悶十首·其二
作者：方回
朝代：宋

久閒仍久客，焉敢罪奴僮。
竈下橫蛇蛻，門前積馬通。
分衣猶惡敝，徹饌即聞空。
兒子扶行好，秋溪望乃翁。
旅悶十首·其五
作者：方回
朝代：宋

吟窗委巷間，四顧盡塵闤。
屋角纔孤樹，樓西僅遠山。
羣饑烏謾噪，高舉鵠容攀。
夜靜看星斗，秋風喜漸還。
旅悶十首·其八
作者：方回
朝代：宋

西湖西畔路，死魅復游魂。
早作千年調，能容一尺渾。
國刑修己怨，王爵報私恩。
縱許留遺孽，終無令子孫。
旅悶十首·其六
作者：方回
朝代：宋

年饑身復病，食盡藥無良。
此老何其窘，於詩自不妨。
暑窗從紙破，晴井放繩長。
稍覺愁眉展，初秋夜欲凉。
旅悶十首·其四
作者：方回
朝代：宋

彼姝復此粲，人面外堪看。
鸚鵡雖能語，芙蓉豈耐寒。
舌甜元可畏，背毀更多端。
昵昵徒爲耳，雲龍許控摶。
旅次感事
作者：方回
朝代：宋

溪港周遭曲，田原迤逦赊。
猿猱崖刻削，乌鸟树槎牙。
近水皆宜竹，先春已报茶。
千村经劫火，万境嘆虚花。
破落余神庙，荒残少富家。
见人唯欲避，问事只成嗟。
俗异言难晓，程修路恐差。
前朝题壁士，往往字如鸦。
旅次感事
作者：方回
朝代：宋

溪港周遭曲，田原迤邐賒。
猿猱崖刻削，烏鳥樹槎牙。
近水皆宜竹，先春已報茶。
千村經劫火，萬境嘆虛花。
破落餘神廟，荒殘少富家。
見人唯欲避，問事只成嗟。
俗異言難曉，程脩路恐差。
前朝題壁士，往往字如鴉。
旅穷中报生孙名曰守
作者：方回
朝代：宋

瘦面皴肌暗自扪，薪殚粲尽復空樽。
浪言官至同三品，且喜家生第四孙。
孰谓将军骓不逝，其如处士菊犹存。
忍穷守道吾心定，胙土专城莫更论。
旅窮中報生孫名曰守
作者：方回
朝代：宋

瘦面皴肌暗自捫，薪殫粲盡復空樽。
浪言官至同三品，且喜家生第四孫。
孰謂將軍騅不逝，其如處士菊猶存。
忍窮守道吾心定，胙土專城莫更論。
旅闷十首·其三
作者：方回
朝代：宋

旧观繁华绝，余风巧僞滋。
人穷何不至，俗薄故堪嗤。
敝帚犹艰借，劳薪自暗炊。
扶摇九万里，遥谢庶风雌。
旅闷十首·其二
作者：方回
朝代：宋

久閒仍久客，焉敢罪奴僮。
竈下横蛇蜕，门前积马通。
分衣犹恶敝，彻馔即闻空。
儿子扶行好，秋溪望乃翁。
旅闷十首·其五
作者：方回
朝代：宋

吟窗委巷间，四顾尽尘阛。
屋角纔孤树，楼西仅远山。
羣饥乌谩噪，高举鹄容攀。
夜静看星斗，秋风喜渐还。
旅闷十首·其八
作者：方回
朝代：宋

西湖西畔路，死魅復游魂。
早作千年调，能容一尺浑。
国刑修己怨，王爵报私恩。
纵许留遗孽，终无令子孙。
旅闷十首·其六
作者：方回
朝代：宋

年饥身復病，食尽药无良。
此老何其窘，于诗自不妨。
暑窗从纸破，晴井放绳长。
稍觉愁眉展，初秋夜欲凉。
旅闷十首·其四
作者：方回
朝代：宋

彼姝復此粲，人面外堪看。
鹦鹉虽能语，芙蓉岂耐寒。
舌甜元可畏，背毁更多端。
昵昵徒为耳，云龙许控抟。
日長三十韻寄趙賓暘
作者：方回
朝代：宋

栗里淵明徑，榿林子美堂。
亂離容不死，窮乏果何傷。
紅粒炊秈飯，青薹煮菜湯。
甲兵才偃息，城市轉荒凉。
最苦樵蘇貴，曾微藥餌良。
頻仍賒酒飲，卒急賣書償。
敗絮熏還曝，粗絺洗更漿。
炎蒸雖漸迫，寒冷尚宜防。
瀹茗徵甆盞，包梨集紙囊。
頭昏修菊枕，膚汗拭藤床。
困倦成衰懦，疏慵欠激昂。
廄空需馬藁，碓凈缺雞糠。
思慮徒迂闊，營求竟渺茫。
憶兒觀燕乳，懷友聽鶑吭。
守分甘丘壑，逢時付廟廊。
骨骸同朽腐，名字孰芬香。
但握鋤犁柄，終逃鈇鉞鋩。
交遊多豎褐，談話止農桑。
應俗循中道，頤生寶祕方。
鄰僧營藏字，俠士戲球場。
角武焉能往，摛文或可當。
病稀摩詰問，歌類接輿狂。
舉世嘲癡叔，何人識漫郎。
北轅迴朔漠，南棹輟沅湘。
誼氣知猶壯，頹齡懼不遑。
六旬過眼電，萬事滿頤霜。
靜樂非無動，閒遨却似忙。
連苔移巨石，带露數新篁。
天地詩人少，山林夏日長。
此心無別路，一武到羲黄。
日長至寓杭·其一
作者：方回
朝代：宋

閒身不想入鵷行，家近何分客與鄉。
所喜今年年最稔，又逢此日日初長。
雲容頓改不爲雨，雪意尚慳仍作霜。
豈意老翁開八袠，朋來聊與共清觴。
日長至寓杭·其二
作者：方回
朝代：宋

自從丱角至童顛，是事無心總聽天。
今日喜逢長至日，來年恰遇古希年。
一官三紀閒居半，萬馬千軍命偶全。
適有蜜蜂肯伴我，晴香爛醉玉梅前。
日长三十韵寄赵宾旸
作者：方回
朝代：宋

栗里渊明径，桤林子美堂。
乱离容不死，穷乏果何伤。
红粒炊籼饭，青薹煮菜汤。
甲兵才偃息，城市转荒凉。
最苦樵苏贵，曾微药饵良。
频仍赊酒饮，卒急卖书偿。
败絮熏还曝，粗絺洗更浆。
炎蒸虽渐迫，寒冷尚宜防。
瀹茗征甆盏，包梨集纸囊。
头昏修菊枕，肤汗拭藤床。
困倦成衰懦，疏慵欠激昂。
厩空需马藁，碓凈缺鸡糠。
思虑徒迂阔，营求竟渺茫。
忆儿观燕乳，怀友听鶑吭。
守分甘丘壑，逢时付庙廊。
骨骸同朽腐，名字孰芬香。
但握锄犁柄，终逃鈇钺铓。
交游多竖褐，谈话止农桑。
应俗循中道，颐生宝秘方。
邻僧营藏字，侠士戏球场。
角武焉能往，摛文或可当。
病稀摩诘问，歌类接舆狂。
举世嘲痴叔，何人识漫郎。
北辕迴朔漠，南棹辍沅湘。
谊气知犹壮，颓龄惧不遑。
六旬过眼电，万事满颐霜。
静乐非无动，閒遨却似忙。
连苔移巨石，带露数新篁。
天地诗人少，山林夏日长。
此心无别路，一武到羲黄。
日长至寓杭·其一
作者：方回
朝代：宋

閒身不想入鹓行，家近何分客与乡。
所喜今年年最稔，又逢此日日初长。
云容顿改不为雨，雪意尚悭仍作霜。
岂意老翁开八袠，朋来聊与共清觞。
早发新城港
作者：方回
朝代：宋

月晕竟无风，亦復无社雨。
俗谚犹不验，况乃古书语。
客子上桐江，清晓发鸣橹。
如何秋令半，犹此苦剧暑。
爬肤垢满爪，汗流如炊煮。
今年夏苦寒，悬知当有许。
二僧昨同舟，斗酒取无所。
竟夕卧復起，饥渴相尔汝。
向背迷星辰，回环莽洲渚。
谁家火独明，浩叹感今古。
早大雾午大风寇销兵解之象
作者：方回
朝代：宋

骤合公超雾，俄飞御寇风。
大声千里动，阴翳一时空。
远睇烽楼外，愁吟战鼓中。
所思何日见，还得一樽同。
早大霧午大風寇銷兵解之象
作者：方回
朝代：宋

驟合公超霧，俄飛禦寇風。
大聲千里動，陰翳一時空。
遠睇烽樓外，愁吟戰鼓中。
所思何日見，還得一樽同。
早桃花
作者：方回
朝代：宋

刘郎异种出天台，雪裏夭夭解早开。
邻舍觅花聊折送，祇应遥认是红梅。
早桃花
作者：方回
朝代：宋

劉郎異種出天台，雪裏夭夭解早開。
鄰舍覓花聊折送，祇應遥認是紅梅。
早發新城港
作者：方回
朝代：宋

月暈竟無風，亦復無社雨。
俗諺猶不驗，況乃古書語。
客子上桐江，清曉發鳴櫓。
如何秋令半，猶此苦劇暑。
爬膚垢滿爪，汗流如炊煮。
今年夏苦寒，懸知當有許。
二僧昨同舟，斗酒取無所。
竟夕卧復起，饑渴相爾汝。
向背迷星辰，回環莽洲渚。
誰家火獨明，浩歎感今古。
早見桃花
作者：方回
朝代：宋

離家四五程，所至盡堪驚。
未許盜皆息，焉能軍不行。
人移山裏住，春廢道傍耕。
破屋知誰主，桃花照眼明。
早见桃花
作者：方回
朝代：宋

离家四五程，所至尽堪惊。
未许盗皆息，焉能军不行。
人移山裏住，春废道傍耕。
破屋知谁主，桃花照眼明。
早起
作者：方回
朝代：宋

万事峥嵘入夜思，稍欣无病且无饥。
山田望稔秋收近，暑月乘凉早起宜。
暗捻鬚髯惊露湿，倦爬疥癣喜风吹。
买薪汲水营蔬茹，草草盘餐了一炊。
早起
作者：方回
朝代：宋

窗曙書燈暗，閒居免報衙。
爭鳴百舌鳥，各占一枝花。
寢內兒猶睡，厨中物未賒。
露寒衫袖濕，倚遍石欄斜。
早起
作者：方回
朝代：宋

萬事崢嶸入夜思，稍欣無病且無饑。
山田望稔秋收近，暑月乘凉早起宜。
暗撚鬚髯驚露濕，倦爬疥癬喜風吹。
買薪汲水營蔬茹，草草盤餐了一炊。
早起
作者：方回
朝代：宋

調和風雨順星辰，幸是人間自有人。
老頼獨眠無疾病，閒能早起更精神。
胸中羲后先天易，物外無懷太古民。
頗怪吾廬舊山色，不隨時世與俱新。
早起
作者：方回
朝代：宋

调和风雨顺星辰，幸是人间自有人。
老頼独眠无疾病，閒能早起更精神。
胸中羲后先天易，物外无怀太古民。
颇怪吾庐旧山色，不随时世与俱新。
早起煮药
作者：方回
朝代：宋

五更钟已动，起步望中庭。
东壁忽闻雨，西窗犹见星。
□□燃小竈，汲水净空瓶。
儿子归来好，年来乏使令。
早起煮藥
作者：方回
朝代：宋

五更鐘已動，起步望中庭。
東壁忽聞雨，西窗猶見星。
□□燃小竈，汲水淨空瓶。
兒子歸來好，年來乏使令。
早过牛头岭
作者：方回
朝代：宋

吾行十余里，未有一人行。
不见炊烟起，唯闻野水鸣。
日轮山罅出，露点草头明。
处处防豺虎，田家晏始耕。
早過牛頭嶺
作者：方回
朝代：宋

吾行十餘里，未有一人行。
不見炊煙起，唯聞野水鳴。
日輪山罅出，露點草頭明。
處處防豺虎，田家晏始耕。
早風未順喜晴
作者：方回
朝代：宋

數星猶自耿寒空，海氣彌天曉日紅。
沒脛已無當路雪，打頭不過暫時風。
鄉情客思鴻飛外，春色晴光鵲語中。
臨酒對花猶健在，誰云矍鑠一衰翁。
昌化道中
作者：方回
朝代：宋

县街长五里，当路卧耕牛。
民户时常闭，官征琐屑收。
永无灯火市，况有管弦楼。
崖石偏欺马，湍溪不受舟。
荤羶何可致，蔬茹尚难求。
客籴珠同价，村沽水杂篘。
采樵多遇虎，护果最防猴。
烟火销荒店，茅茨溃废邮。
兵戈虽幸免，赋役更深忧。
不是山堪赏，行人步步愁。
昌化道中
作者：方回
朝代：宋

縣街長五里，當路卧耕牛。
民戶時常閉，官征瑣屑收。
永無燈火市，况有管弦樓。
崖石偏欺馬，湍溪不受舟。
葷羶何可致，蔬茹尚難求。
客糴珠同價，村沽水雜篘。
採樵多遇虎，護果最防猴。
烟火銷荒店，茅茨潰廢郵。
兵戈雖幸免，賦役更深憂。
不是山堪賞，行人步步愁。
春前一日還家
作者：方回
朝代：宋

最險王干三嶺路，加之雨滑馬行遲。
忽驚山客俱來迓，誰報家人已預知。
飣果待斟分歲酒，剪蔬先賦立春詩。
舊聞六十猶癡諺，尚少一年焉不癡。
春半久雨走笔五首·其一
作者：方回
朝代：宋

月余不浴不梳头，垢服埃巾独倚楼。
万古事销閒裏醉，一年春向雨中休。
天时纔暖又还冷，人世少欢多是愁。
治乱无穷如纠缠，华山高卧最为优。
春半久雨走笔五首·其三
作者：方回
朝代：宋

纔喜晴明又雨阴，寻春未了早春深。
牡丹芍药□□□，寒食清明上冢心。
诗癖已应吟万首，酒狂何止费千金。
□□百岁三分过，屡死焉知活到今。
春半久雨走笔五首·其二
作者：方回
朝代：宋

早从师读易干元，晚乃微探性命源。
道在一前包宇宙，心无二处契羲轩。
行将死矣依先冢，即合归欤理故园。
二十余年復韦布，人生焉用两朱轓。
春半久雨走笔五首·其五
作者：方回
朝代：宋

耳焦髪秃四肢枯，年近非熊异壮图。
见识渐高诗□□，精神常好酒相扶。
地舆茂育元非有，天宇空虚不是无。
自笑太仓中一粒，梦魂夜夜侍都俞。
春半久雨走笔五首·其四
作者：方回
朝代：宋

万事心空口亦箝，如何感事气犹炎。
落花满砚慵磨墨，乳燕归梁急捲帘。
诗句妄希敲月贾，郡符深愧钓滩严。
千愁万恨都消处，笑指邻楼一酒帘。
春半久雨走筆五首·其一
作者：方回
朝代：宋

月餘不浴不梳頭，垢服埃巾獨倚樓。
萬古事銷閒裏醉，一年春向雨中休。
天時纔暖又還冷，人世少歡多是愁。
治亂無窮如糾纏，華山高卧最爲優。
春半久雨走筆五首·其三
作者：方回
朝代：宋

纔喜晴明又雨陰，尋春未了早春深。
牡丹芍藥□□□，寒食清明上塚心。
詩癖已應吟萬首，酒狂何止費千金。
□□百歲三分過，屢死焉知活到今。
春半久雨走筆五首·其二
作者：方回
朝代：宋

早從師讀易乾元，晚乃微探性命源。
道在一前包宇宙，心無二處契羲軒。
行將死矣依先塚，即合歸歟理故園。
二十餘年復韋布，人生焉用兩朱轓。
春半久雨走筆五首·其五
作者：方回
朝代：宋

耳焦髪禿四肢枯，年近非熊異壯圖。
見識漸高詩□□，精神常好酒相扶。
地輿茂育元非有，天宇空虛不是無。
自笑太倉中一粒，夢魂夜夜侍都俞。
春半久雨走筆五首·其四
作者：方回
朝代：宋

萬事心空口亦箝，如何感事氣猶炎。
落花滿硯慵磨墨，乳燕歸梁急捲簾。
詩句妄希敲月賈，郡符深愧釣灘嚴。
千愁萬恨都消處，笑指鄰樓一酒帘。
春后喜晴
作者：方回
朝代：宋

挈身归卧万山中，多谢灯花夜夜红。
老病面颜开喜色，雪霜天地转春风。
菜鲜果脆深杯酌，衾汗鞋泥慢火烘。
宽着心肠任时运，一顽能御百忧攻。
春寒
作者：方回
朝代：宋

灯节萧条雷后雪，花天料峭雨余霜。
经旬不出无情绪，恰见鹅儿似酒黄。
春寒
作者：方回
朝代：宋

燈節蕭條雷後雪，花天料峭雨餘霜。
經旬不出無情緒，恰見鵝兒似酒黄。
春寒久病
作者：方回
朝代：宋

似覺今年太坎軻，春寒無策與降魔。
斷支酒費貧如故，細讀醫書病更多。
客夢鄉關心破碎，好花時節雨消磨。
時人豈識衣冠會，清朗蘭亭晉永和。
春寒紀異
作者：方回
朝代：宋

今年一何異，人日苦連雨。
甲子復不晴，吾密識諸簿。
燒燈前一夕，轟然震雷鼓。
醉卧初未聞，遄駭雪霰舞。
乍暄汗膚爛，倏凍尪脊僂。
造物謔百昌，摩手遽斫斧。
侵尋二月初，野桃半吞吐。
嚴霜甚臘天，挫使顔色沮。
日昏盪黑子，天暗墮黄土。
占讖或未習，災眚亦可覩。
有客言近縣，癘鬼肆虐侮。
槌撞體肢軟，骾棘喉咽楚。
一家朝團欒，暮輒踣四五。
上丁祭孔廟，儒冠列如堵。
鼻壅背肩縮，咯唾滿廊廡。
閒居乏薪炭，畏風緊扃戶。
病輕勿輅醫，芎芷自煎煮。
橫縱亂方書，疊重着褐裋。
向來佳氣和，藜杖涉園渚。
掃涸詗新泉，搜枯攬幽莽。
融澌跳鮒鯈，潤壤泄蛙鼁。
謂即挈蠻榼，所至品村酤。
此意未獲騁，叉戟已見拒。
遥遥鶑花饒，惴惴蠶麥腐。
身患能有幾，時憂卒難數。
乾坤亦大矣，一喙其何補。
小待春事深，汛墓宴別墅。
春寒纪异
作者：方回
朝代：宋

今年一何异，人日苦连雨。
甲子復不晴，吾密识诸簿。
烧灯前一夕，轰然震雷鼓。
醉卧初未闻，遄骇雪霰舞。
乍暄汗肤烂，倏冻尪脊偻。
造物谑百昌，摩手遽斫斧。
侵寻二月初，野桃半吞吐。
严霜甚腊天，挫使颜色沮。
日昏荡黑子，天暗堕黄土。
占谶或未习，灾眚亦可覩。
有客言近县，疠鬼肆虐侮。
槌撞体肢软，骾棘喉咽楚。
一家朝团栾，暮辄踣四五。
上丁祭孔庙，儒冠列如堵。
鼻壅背肩缩，咯唾满廊庑。
閒居乏薪炭，畏风紧扃户。
病轻勿辂医，芎芷自煎煮。
横纵乱方书，迭重着褐裋。
向来佳气和，藜杖涉园渚。
扫涸诇新泉，搜枯揽幽莽。
融澌跳鲋鯈，润壤泄蛙鼁。
谓即挈蛮榼，所至品村酤。
此意未获骋，叉戟已见拒。
遥遥鶑花饶，惴惴蚕麦腐。
身患能有几，时忧卒难数。
干坤亦大矣，一喙其何补。
小待春事深，汛墓宴别墅。
春尽
作者：方回
朝代：宋

时时屈指春余几，日日攒眉雨不晴。
邂逅三年为此客，蹉跎一事竟何成。
牡丹花过劳乡梦，石首鱼来听市声。
自古忍穷尽豪杰，囊无挑药未须惊。
春後喜晴
作者：方回
朝代：宋

挈身歸卧萬山中，多謝燈花夜夜紅。
老病面顔開喜色，雪霜天地轉春風。
菜鮮果脆深杯酌，衾汗鞋泥慢火烘。
寬著心腸任時運，一頑能禦百憂攻。
春思
作者：方回
朝代：宋

枯树重看发刺桐，似闻陌上已残红。
多端世故干戈后，大好春光老病中。
万户独难侯李广，两生宁肯圣孙通。
画楼着燕朱帘捲，别有冥冥物外鸿。
春思
作者：方回
朝代：宋

枯樹重看發刺桐，似聞陌上已殘紅。
多端世故干戈後，大好春光老病中。
萬戶獨難侯李廣，兩生寧肯聖孫通。
畫樓著燕朱簾捲，別有冥冥物外鴻。
春日俳体
作者：方回
朝代：宋

气至时来物不违，小园閒步见天机。
荷钱欲出鸣蛙出，柳絮才飞乳燕飞。
屋少地宽何不可，家贫春好未全非。
莫欺白髪浑如雪，杯到犹能疾手挥。
春日俳體
作者：方回
朝代：宋

氣至時來物不違，小園閒步見天機。
荷錢欲出鳴蛙出，柳絮才飛乳燕飛。
屋少地寬何不可，家貧春好未全非。
莫欺白髪渾如雪，杯到猶能疾手揮。
春日小园即事十首·其一
作者：方回
朝代：宋

閒园草草欠楼台，一纪干戈梦裏迴。
尽失牡丹三百本，新移初见一枝开。
春日小园即事十首·其一〇
作者：方回
朝代：宋

身隠山中聊復尔，诗传海外岂其然。
□间日有人携酒，□恼如天亦醉眠。
春日小园即事十首·其九
作者：方回
朝代：宋

四十九时初作郡，帆风笠雨十余年。
野花山鸟应相笑，依旧归来无一钱。
春日小园即事十首·其八
作者：方回
朝代：宋

莳药移花撰石名，稍加心匠可经营。
天真不假人为力，绿树啼鶑一两声。
春日小园即事十首·其六
作者：方回
朝代：宋

傍宅荒山几许长，荛夫芸子纵牛羊。
何当尽与栽桃李，迭石周遭筑短墙。
春日小園即事十首·其一
作者：方回
朝代：宋

閒園草草欠樓臺，一紀干戈夢裏迴。
盡失牡丹三百本，新移初見一枝開。
春日小園即事十首·其一〇
作者：方回
朝代：宋

身隠山中聊復爾，詩傳海外豈其然。
□間日有人携酒，□惱如天亦醉眠。
春日小園即事十首·其七
作者：方回
朝代：宋

頹然無用一憨癡，雖老元來未可欺。
鼻涕垂頤病擁塞，幽花香處最先知。
春日小園即事十首·其三
作者：方回
朝代：宋

長憶江湖看雨時，插天掛尾玉龍垂。
歸來老手今無用，養小魚蝦掘小池。
春日小園即事十首·其九
作者：方回
朝代：宋

四十九時初作郡，帆風笠雨十餘年。
野花山鳥應相笑，依舊歸來無一錢。
春日小園即事十首·其二
作者：方回
朝代：宋

小亭新築賞天香，恍惚春風舊洛陽。
人道此翁畦菜手，元來亦解種姚黄。
春日小園即事十首·其五
作者：方回
朝代：宋

城中誰道有花村，吟出園門醉入門。
共笑老人騎老馬，病身俱瘦壯心存。
春日小園即事十首·其八
作者：方回
朝代：宋

蒔藥移花撰石名，稍加心匠可經營。
天真不假人爲力，綠樹啼鶑一兩聲。
春日小園即事十首·其六
作者：方回
朝代：宋

傍宅荒山幾許長，蕘夫芸子縱牛羊。
何當盡與栽桃李，疊石周遭築短牆。
春日小園即事十首·其四
作者：方回
朝代：宋

摘花不恤種花難，幾日工夫一日殘。
最是好花留不得，不如只種菜花看。
春晚杂兴十二首
作者：方回
朝代：宋

尫羸老马尚堪骑，角笏金章已属谁。
政使死时无一物，清心壮胆有天知。
春晚杂兴十二首·其一〇
作者：方回
朝代：宋

桐花落尽熟朱樱，无数珍禽绕树鸣。
绣羽翠衿政堪玩，伊谁轻着弹丸惊。
春晚杂兴十二首·其七
作者：方回
朝代：宋

随分栽蔬復种花，逐时温酒又煎茶。
两儿能售严州屋，便可归来共一家。
春晚杂兴十二首·其九
作者：方回
朝代：宋

溪鱼山笋佐新篘，大胜长安上酒楼。
春老犹寒宿酲困，酴醿花下拥绵裘。
春晚雜興十二首·其一
作者：方回
朝代：宋

七年守郡罷三年，賣盡山中五頃田。
書籍可捐衣可典，猶能醉面仰看天。
春晚雜興十二首·其一〇
作者：方回
朝代：宋

桐花落盡熟朱櫻，無數珍禽繞樹鳴。
繡羽翠衿政堪玩，伊誰輕著彈丸驚。
春晚雜興十二首·其一一
作者：方回
朝代：宋

城市塵埃不見詩，西村東塢可尋誰。
夏前十日嘗新麥，政是江南最好時。
春晚雜興十二首·其一二
作者：方回
朝代：宋

芳草茸茸沒屨深，清和天氣潤園林。
霏微小雨初晴處，暗數青梅立樹陰。
春晚雜興十二首·其七
作者：方回
朝代：宋

隨分栽蔬復種花，逐時溫酒又煎茶。
兩兒能售嚴州屋，便可歸來共一家。
春晚雜興十二首·其三
作者：方回
朝代：宋

賣茶猶說有征譏，蕨菜何爲入市稀。
往往提籃採山者，怕逢猛虎竟空歸。
春晚雜興十二首·其九
作者：方回
朝代：宋

溪魚山筍佐新篘，大勝長安上酒樓。
春老猶寒宿酲困，酴醿花下擁綿裘。
春晚雜興十二首·其二
作者：方回
朝代：宋

林下蕭然一禿翁，吟髭全白醉顔紅。
米鹽薪炭時時絕，自古詩人例合窮。
春晚雜興十二首·其五
作者：方回
朝代：宋

漫浪桐江一把麾，往來今積十年詩。
次山自序舂陵集，豈望夔州杜二知。
春晚雜興十二首·其八
作者：方回
朝代：宋

尪羸老馬尚堪騎，象笏金章已屬誰。
政使死時無一物，清心壯膽有天知。
春晚雜興十二首·其六
作者：方回
朝代：宋

豈有耶溪父老錢，無朝無暮在樽前。
櫻桃豌豆分兒女，草草春風又一年。
春晚雜興十二首·其四
作者：方回
朝代：宋

午亭春醉聳吟肩，終是風流不愧天。
屑麥調酥慢熬火，牡丹花共菊芽煎。
春晴
作者：方回
朝代：宋

饕風虐雪到家林，才喜春晴春已深。
花片紛紛飛蝶亂，樹陰漸漸早蟬吟。
貧寧不仕元知命，老尚能詩懶用心。
忽喜客來對棋局，旋沽村酒與同斟。
春晴
作者：方回
朝代：宋
体裁：七言律诗

饕风虐雪到家林，才喜春晴春已深。花片纷纷飞蝶乱，树阴渐渐早蝉吟。贫宁不仕元知命，老尚能诗懒用心。忽喜客来对棋局，旋沽村酒与同斟。
春残归思
作者：方回
朝代：宋

春残江水匝江城，尚忆初来雪未晴。
果菜芳辛频代谢，禽鱼孕育各生成。
昼长独坐拍棋子，夜静不眠欹柝声。
南望湘灕杳无耗，黟峰桐岘最关情。
春殘歸思
作者：方回
朝代：宋

春殘江水匝江城，尚憶初來雪未晴。
果菜芳辛頻代謝，禽魚孕育各生成。
晝長獨坐拍棋子，夜靜不眠欹柝聲。
南望湘灕杳無耗，黟峰桐峴最關情。
春江多大風
作者：方回
朝代：宋

春江多大風，每盛肯遽微。
吹人雖不寒，崩浪良足唏。
嗔讀揭几帙，妬夢摇齋扉。
况乃駕艫栧，敢與爭狂威。
鬰鬰羈思倦，寥寥遨侶稀。
危陟據隄阜，遐眺窮灣圻。
引雛鵲始大，長笋荻已肥。
草遠安所極，絮殘猶自飛。
睠此惜暮景，感愴將疇依。
去國候屢改，懷人事多違。
袍弊苦膚汗，藥覂懼脈痱。
豈無一杯酒，脯茹與同揮。
道契詎易致，心賞何可幾。
天地身一蟻，舉動有是非。
洶湧復洶湧，四顧吾安歸。
春江多大风
作者：方回
朝代：宋

春江多大风，每盛肯遽微。
吹人虽不寒，崩浪良足唏。
嗔读揭几帙，妬梦摇斋扉。
况乃驾舻栧，敢与争狂威。
鬰鬰羁思倦，寥寥遨侣稀。
危陟据堤阜，遐眺穷湾圻。
引雏鹊始大，长笋荻已肥。
草远安所极，絮残犹自飞。
睠此惜暮景，感怆将畴依。
去国候屡改，怀人事多违。
袍弊苦肤汗，药覂惧脉痱。
岂无一杯酒，脯茹与同挥。
道契讵易致，心赏何可几。
天地身一蚁，举动有是非。
汹涌復汹涌，四顾吾安归。
春盡
作者：方回
朝代：宋

時時屈指春餘幾，日日攢眉雨不晴。
邂逅三年爲此客，蹉跎一事竟何成。
牡丹花過勞鄉夢，石首魚來聽市聲。
自古忍窮盡豪傑，囊無挑藥未須驚。
春雨不已甚忧蚕麦二首·其二
作者：方回
朝代：宋

笼炊汤沸餠如银，辛苦焉知种麦人。
今岁夏初似高凤，黄云欲割半沉沦。
春雨不已甚憂蠶麥二首·其一
作者：方回
朝代：宋

提籃采葉雨淋淋，蠶婦無言恨自深。
綺陌惜花小兒女，愁眉相似不同心。
春雨不已甚憂蠶麥二首·其二
作者：方回
朝代：宋

籠炊湯沸餠如銀，辛苦焉知種麥人。
今歲夏初似高鳳，黄雲欲割半沉淪。
是日大雨水涨
作者：方回
朝代：宋

三桥北畔清湖水，双塔西边晓日楼。
展转愈知吾事拙，因循復作半年留。
海风石首随潮上，梅雨航船入市浮。
时节不殊荣悴异，腐儒杯酒暂忘忧。
是日大雨水漲
作者：方回
朝代：宋

三橋北畔清湖水，雙塔西邊曉日樓。
展轉愈知吾事拙，因循復作半年留。
海風石首隨潮上，梅雨航船入市浮。
時節不殊榮悴異，腐儒盃酒暫忘憂。
是日天明復书
作者：方回
朝代：宋

一夕不饮酒，至晓不能眠。
无疮体自痒，若有虫嚙然。
黠鼠肆侮慢，鸣鬬窥余饘。
书灯稍已暗，一萤窗隙穿。
我兴视星斗，行行空庭间。
□树寂无风，斜月□缺环。
寓此百余日，寒迫暑已还。
门有索逋客，无日不烦□。
□是穷骨健，兼亦苦节坚。
比所读何书，高堂十七篇。
最□□服传，纂抄续残编。
此物付儿子，将来汝谨旃。
傥我寿七十，不过十二年。
人岂有不死，但有传不传。
是日天明復書
作者：方回
朝代：宋

一夕不飲酒，至曉不能眠。
無瘡體自癢，若有蟲嚙然。
黠鼠肆侮慢，鳴鬬窺餘饘。
書燈稍已暗，一螢窗隙穿。
我興視星斗，行行空庭間。
□樹寂無風，斜月□缺環。
寓此百餘日，寒迫暑已還。
門有索逋客，無日不煩□。
□是窮骨健，兼亦苦節堅。
比所讀何書，高堂十七篇。
最□□服傳，纂抄續殘編。
此物付兒子，將來汝謹旃。
儻我壽七十，不過十二年。
人豈有不死，但有傳不傳。
晓发富阳县
作者：方回
朝代：宋

长山礲石片帆斜，小雨初晴日眩沙。
回首遥看富阳县，青烟低罩一丛花。
晓思
作者：方回
朝代：宋

霜天钟鼓趣晨兴，老我无毡脚似冰。
千骑马尘跑玉勒，一枝梅影伴香灯。
年当致仕元无位，心亦怀归苦未能。
政用括囊保衰暮，可劳妬妇愤填膺。
晓枕
作者：方回
朝代：宋

春来何事客江城，欹枕怀人意屡惊。
遥夜欲明风雨止，老人无睡鼓钟清。
苦难辞酒真成病，强欲酬诗曲徇情。
竹密花浓归去好，万山深处听鶑声。
晚春
作者：方回
朝代：宋

典盡寒衣未覺貧，獨留破硯伴頑身。
不堪苦雨思晴日，肯爲殘花怨晚春。
驅逐憂愁如有道，脫逃老死可無人。
懸知興壞皆常理，且喜朱櫻又食新。
晚春客愁五絕·其一
作者：方回
朝代：宋

江外蘆芽老，城中柳絮飛。
春風猶幾日，誰與濯征衣。
晚春客愁五絕·其三
作者：方回
朝代：宋

想歸歸未得，悔醉醉還頻。
不料湓江上，題詩送晚春。
晚春客愁五絕·其二
作者：方回
朝代：宋

春老魚苗動，江肥雪水來。
大孤山下路，何日泛舟迴。
晚春客愁五絕·其五
作者：方回
朝代：宋

老身何可病，客舍只宜晴。
曉鼎催煎藥，窗間又雨聲。
晚春客愁五絕·其四
作者：方回
朝代：宋

十載干戈後，辛勤蒔牡丹。
豈知身是客，借與別人看。
晚春客愁五绝·其二
作者：方回
朝代：宋

春老鱼苗动，江肥雪水来。
大孤山下路，何日泛舟迴。
晚晴
作者：方回
朝代：宋

油泥方滑道，返照隔樓明。
年已如秋老，心猶愛晚晴。
鼓刀寧異遇，带索定徒行。
倚遍闌干夜，寒砧處處聲。
晚晴又賦
作者：方回
朝代：宋

疾風吹怒雨，天地閉青春。
眼忽驚晴色，心如見故人。
遷鶑元未老，戰馬漸無塵。
黄鶴樓前路，輕帆好問津。
晚晴又赋
作者：方回
朝代：宋

疾风吹怒雨，天地闭青春。
眼忽惊晴色，心如见故人。
迁鶑元未老，战马渐无尘。
黄鹤楼前路，轻帆好问津。
晚望
作者：方回
朝代：宋

萬事何堪挽，江流日夜東。
年華三戒後，心緒四愁中。
待雪登危阜，觀星仰暗空。
夜寒天地黑，幾室有爐紅。
晚望滸墅
作者：方回
朝代：宋

太湖晚山雨，白鳥去冥冥。
古冢多無後，荒祠或有靈。
異峰攙石骨，遠樹聳人形。
兵革已蘇息，廢田蒲稗青。
晚登会真道堂望庐山大江作
作者：方回
朝代：宋

春风燠江城，楼台眩桃李。
高堂一临眺，傍观谓予喜。
予心实不然，俯视悯羣蚁。
通衢鬨尘埃，委巷困泥滓。
膏火煎熬间，樊墙限茅苇。
溷处杂酸呻，清思何由起。
别有天地宝，注此两眸子。
北拱五老峰，西倾九派水。
冥冥淡烟外，烱烱残雪裏。
元气所融结，万古奠南纪。
中有不死人，神游常在此。
安得月明夜，啸风控赤鲤。
导迎呵江神，殿护叱山鬼。
修静无谈玄，慧远勿析理。
亦不用湘灵，瑶瑟鼓葱指。
稽首青莲仙，大雅叩吟髓。
前陶后苏黄，相与奏宫征。
灵文九霄秘，玄关一时启。
怳兮发浩歌，洞见开闢始。
迴谢人间世，日夜虱生虮。
腥腻缠臭帤，闻此秽或洗。
黄冠似予知，具茗亦粲尔。
归卧不成眠，汲井漱寒齿。
晚登會真道堂望廬山大江作
作者：方回
朝代：宋

春風燠江城，樓臺眩桃李。
高堂一臨眺，傍觀謂予喜。
予心實不然，俯視憫羣蟻。
通衢鬨塵埃，委巷困泥滓。
膏火煎熬間，樊牆限茅葦。
溷處雜酸呻，清思何由起。
別有天地寶，注此兩眸子。
北拱五老峰，西傾九派水。
冥冥淡烟外，烱烱殘雪裏。
元氣所融結，萬古奠南紀。
中有不死人，神遊常在此。
安得月明夜，嘯風控赤鯉。
導迎呵江神，殿護叱山鬼。
脩靜無談玄，慧遠勿析理。
亦不用湘靈，瑶瑟鼓葱指。
稽首青蓮仙，大雅叩吟髓。
前陶後蘇黄，相與奏宮徵。
靈文九霄秘，玄關一時啟。
怳兮發浩歌，洞見開闢始。
迴謝人間世，日夜虱生蟣。
腥膩纏臭帤，聞此穢或洗。
黄冠似予知，具茗亦粲爾。
歸卧不成眠，汲井漱寒齒。
晚登涌金门城望湖
作者：方回
朝代：宋

烟昏日落更谁知，四十流年一饷时。
水次梅花应独笑，城头老子尚能诗。
画船绿幕今如梦，雪鬓苍颜只自悲。
淡抹浓粧有余态，西施终是老西施。
晚登湧金門城望湖
作者：方回
朝代：宋

烟昏日落更誰知，四十流年一餉時。
水次梅花應獨笑，城頭老子尚能詩。
畫船綠幕今如夢，雪鬢蒼顔只自悲。
淡抹濃粧有餘態，西施終是老西施。
晨起二首·其一
作者：方回
朝代：宋

近市招医士，空庖督爨奴。
羶荤犹可绝，药饵岂容无。
既欲营猫饭，仍当续马刍。
晨兴百需缺，独喜见吾雏。
晨起二首·其一
作者：方回
朝代：宋

近市招醫士，空庖督爨奴。
羶葷猶可絕，藥餌豈容無。
既欲營貓飯，仍當續馬芻。
晨興百需缺，獨喜見吾雛。
晨起二首·其二
作者：方回
朝代：宋

蚊蚤宵为梗，葵榴晓可观。
偶无酲待解，自觉寝难安。
深癖穿蒙密，幽阴度屈盘。
忽惊一点露，滴人髪间寒。
晨起二首·其二
作者：方回
朝代：宋

蚊蚤宵爲梗，葵榴曉可觀。
偶無酲待解，自覺寢難安。
深癖穿蒙密，幽陰度屈盤。
忽驚一點露，滴人髪間寒。
景安录示旧雪诗拟简斋走笔赋所感奉谢
作者：方回
朝代：宋

名都十万户，拥貂者为谁。
一二达官外，絮纩或无之。
南雪压瘴疠，此事不可迟。
寠人既云众，速霁斯为宜。
天公作恶剧，十日韬晴曦。
平地尺未已，塞门湮途岐。
少年未更事，骇谓如此奇。
危登或深泛，一酣倾百巵。
今年老更穷，客炉拥尪羸。
稍稍穴窗隙，缩首略一窥。
未卜麰麦王，但悯乌鸟饥。
大儿寄书来，土冻菜本萎。
归家煮荒荠，一饱亦肉糜。
宁当卧袁安，何用访戴逵。
答云有故人，贻我幼妇词。
未妨三十韵，一酬带间诗。
景安錄示舊雪詩擬簡齋走筆賦所感奉謝
作者：方回
朝代：宋

名都十萬戶，擁貂者爲誰。
一二達官外，絮纊或無之。
南雪壓瘴癘，此事不可遲。
寠人既云衆，速霽斯爲宜。
天公作惡劇，十日韜晴曦。
平地尺未已，塞門湮途岐。
少年未更事，駭謂如此奇。
危登或深泛，一酣傾百巵。
今年老更窮，客爐擁尪羸。
稍稍穴窗隙，縮首略一窺。
未卜麰麥王，但憫烏鳥饑。
大兒寄書來，土凍菜本萎。
歸家煮荒薺，一飽亦肉糜。
寧當卧袁安，何用訪戴逵。
答云有故人，貽我幼婦詞。
未妨三十韻，一酬带間詩。
晴過常州
作者：方回
朝代：宋

雪霜何太甚，寒意極今年。
紅早迎初日，青還見舊天。
晴光明草屋，暖力破冰田。
堰路應無礙，頻頻問過船。
暑中閒咏六首·其一
作者：方回
朝代：宋

解辔去秋杪，墙垣翳藋蒿。
荷锄今夏半，篱落熟瓜桃。
道左门常掩，兵余井未淘。
向来手亲种，唯喜一桐高。
暑中閒咏六首·其三
作者：方回
朝代：宋

能静何忧暑，惟悭足御贫。
每圆欹枕梦，不记剖符身。
僧熟频求字，僮顽自澣巾。
林间坐盘石，山畔驻行人。
暑中閒咏六首·其五
作者：方回
朝代：宋

嘆息归来晚，园林亦自都。
疏篁新茁笋，乳燕倍添雏。
喜雨诗成轴，看山画作图。
醤酰资豆麦，伏近笑无储。
暑中閒咏六首·其六
作者：方回
朝代：宋

篱门矮復斜，乌桕发枯槎。
曾守诸侯土，还同百姓家。
葛囊悬苣子，梅卤渍栀花。
臧获修时事，分衣缺布纱。
暑中閒咏六首·其四
作者：方回
朝代：宋

谓我无忧者，其谁会此心。
干坤今古事，岁月短长吟。
井冷增瓜味，轩晴表树阴。
樽中适有酒，聊与客同斟。
暑中閒詠六首·其一
作者：方回
朝代：宋

解轡去秋杪，牆垣翳藋蒿。
荷鋤今夏半，籬落熟瓜桃。
道左門常掩，兵餘井未淘。
向來手親種，唯喜一桐高。
暑中閒詠六首·其三
作者：方回
朝代：宋

能靜何憂暑，惟慳足禦貧。
每圓欹枕夢，不記剖符身。
僧熟頻求字，僮頑自澣巾。
林間坐磐石，山畔駐行人。
暑中閒詠六首·其二
作者：方回
朝代：宋

驚奔萬馬屯，豈料此身存。
長日唯三飯，閒時或一樽。
泉深添井索，果熟閉園門。
老病更炎熱，收心此避喧。
暑中閒詠六首·其五
作者：方回
朝代：宋

嘆息歸來晚，園林亦自都。
疏篁新茁笋，乳燕倍添雛。
喜雨詩成軸，看山畫作圖。
醤醯資豆麥，伏近笑無儲。
暑中閒詠六首·其六
作者：方回
朝代：宋

籬門矮復斜，烏桕發枯槎。
曾守諸侯土，還同百姓家。
葛囊懸苣子，梅鹵漬梔花。
臧獲修時事，分衣缺布紗。
暑中閒詠六首·其四
作者：方回
朝代：宋

謂我無憂者，其誰會此心。
乾坤今古事，歲月短長吟。
井冷增瓜味，軒晴表樹陰。
樽中適有酒，聊與客同斟。
暑天
作者：方回
朝代：宋

暑天無暑荷天公，似覺吾家亦未窮。
蔭傍漢朝名將樹，凉分楚澤大王風。
洛遺書訂三焦誤，河負圖觀一點中。
忽藉流螢足詩句，黄昏燁熠起林叢。